url: =BOM Founder & President Rev. Kai Cin Mang tawh holimna ~ T. Sawm Lian :: ZOMI DAILY\nposted on 4 September 2014 at 7:38 am Lomkholna: Article, Interview, Sawmlian\nSawm : Hih banga kiholim nading hun hoih nong bawlsak manin lungdam. Amasa in na nu leh pa min, zi le ta leh hih mun na tun dan uh nong gen thei diam?\nRev. Mang : Kei zong lungdam ing. Ka pa pen Kai Khan Dal (Thawmte beh) hi a, ka nu pen Man Ngaih Niang hi. Kum 1956 September 25 in suakin, kum 1958 in Tedim khua ka tung uh hi. Ka zi pen Pa Gin Khup leh Nu Niang Za Vungte tanu, Dim Sian Ngai hi a, kum 1987 in kiteng ung.\nRev. Mang : Tedim sangpi-ah tan lang pan tan sawm ciang ka kah hi. Kum 1975 in galkap ah lutin kum 1977 in ka khawlkik hi. Kum 1985 in piangthakin, 1986 in Faith Baptist Bible College (FFBC) ah Lai Siangtho sang ka kah hi. Ko pen a first batch hi ung. Ka sangkah lai, a kum nihna (1987) ciang zi ka nei a, 1991 kumin B.A. B.S ka ngah hi. Tua banah kum 2011 in M. Min zong ka ngah hi.\nSawm : Na lai sim sungin haksa na sak pen bang hiam?\nRev. Mang : Kei pen pu le pa ngeina tawh a khangkhia ka hi a, dawi kithoihna innkuan pana khangkhia ka hi hi. Ka pianthak ma-in Tedim kualah lawki makai sem den ka hih manin leh unau lakah upen ka hih manin ka pianthak ciangin haksatna tampi om a, ka nu leh ka pa lungkim thei vet lo uh hi. Hong gen sau pak leng, ka nu leh pate pen Mizogamah a om lai-un Tapidaw ngeina zong a theisa ahi uh hi. Ahi zongin limsang (hlimsang) kici pawl a muh uh ciangin tapidaw hih pen ut ngiat lo uh a, lipkhap uh hi.\nKa gensa mah bangin, ka pianthak ciangin FFBC ah sang ka kah ciangin, zingsang pai baih kul a, nitak cih hak kul hi. Zing ann pen ka pai hun ding ciangin min man lo den a, ka cih ciangin zong annkhing om nawn lo den phial hi. Tua banga ka hatsatna thu Sia Do Suan Mung in thei ahih manin hehpihna tawh piada zatin hong zangin, hong huhna hang tawh kum 4 ciangin degree ka ngah hi. Tua banah ka laisim sungin Tedim EBC numei hanciam pawlin laikung laidal hong sikh uh ahih manin lungdam ing.\nKa gennop lianpi-ah, Pasian lamah nakpi takin pan la-in, na i sep ciangin i lang lamah pang dingin satan in i nu leh pa, innkuanpihte peuh hong zang hi. Tua pen haksa sa mahmah ing.\nSawm : Aw, thupi ei. Ahih leh na nu leh na pate in tuazah ta in tapidaw na suah ding hong do uh ci leng, amau a nuntak sungun a piangthak man uh hiam?\nRev. Mang : Ka nu leh pate in tua banga tapidaw ka suah ding hong nak dal mahmah uh hangin, amau dam sungin piangthak in tapidaw suak uh ahih manin ka lungdam hi.\nSawm : Ahih leh, hih BOM hong kipatkhiatzia leh hih tawh kisai tom kim cingin nong gen thei diam?\nRev. Mang : BOM pen kum 1996 Jan 14 in a thu-in kipan photin, signboard suangin apna nei ung. Ko nupa pen Myomah ah sai bawlin, tua munah ka teeng pah uh hi. Ka inn sap uh pen neu lua mahmah ahih manin ka lupna uh leh sai kizom pah hi. Kha khat khit ciangin naupang khat hong kipia a, tua ka omna uh inn pen neu lua mahmah ahih manin inn sap ding dang zongin, inn khat ka mu uh a, a sap hong la loin a khawnkhongin hong omsak lai uh ahih manin lungdam mahmah ung.\nPasian in hong it ding mi hong pia a, sawt loin Nu Buah in Sakollam vengah inn hong leisakin, tua inn pen Siapi Vul Cin Thang in NGO huhna tawh hong puahsak hi. Kum 2000 panin tu-a i omna mun pen lei kipan a, innmun 50 bang kilei (mi hong pia zong om) a, 15 Hectare a zai hi. Mai lamah Pasian in pha a sak leh lei beh lai dingin ngaihsun ing.\nGenthei tagah, a kem a don ding om lo, huh leh panpih a kisam, Jesu in zong a it mahmah naupangte in Pasian itna a theih nading leh, Pasian deihna banga guihtheih-khamtheih a zat khakloh nading uh leh, nuntak-khuasuak nading siamna khatpeuh a neihzawh nading uha pattah pen hih BOM ngimna bulpi ahi hi.\nSawm : Naupang tawh kisai-in, deihsak tuam (priority) om maw, ahih kei leh hong kipia peuhpeuh sang lel? Nangpang bangzah om thei ding cih ciangtan a om hiam?\nRev. Mang : Hih muna om dingin naupang pen a kideih tuam om mah. 1) Nu leh pa nei lo, a kem a vaak om lote 2) Nu nei lote 3) Pa nei lote 4) Nu leh pa nei napi, a nu leh pate in kem zo lo a, hong apte uh cih bang hi. A kipat cilin Pasian nasem tate zong kikoih hi.\nNaupang pen kum 5 – 12 kikal kila a, amau a ut sung uh, amau le amau kivak thei dinga a picin ciang uh kikem nuam hi. College a kah uh leh zong sum le pai bei teng sikhsak ding; tu banah siamna tuamtuam a ngah theih nading un hanciam pih ding a sawm hi ung.\nNaupang om ding zah tawh kizui-in ciangtan om kei. Ei kep dinga kilawm hong pai leh, tua pen Pasian in ama kivak nading leh a kisam tuamtuam tawh hong sulzuih ding hi, cih upna tawh kal a kisuan hi.\nSawm : BOM in haksatna a tuakte nong gen thei diam?\nRev. Mang : Haksatna bel tam mahmah cih ding hi. Tuate lak panin – Naupang, kep ding a hong kipiate pen, sangkhak khawng ciangin leh, nasem silbawl thei ahih uh ciangin a tha uh iplahin hong la om thei a, lo kho ding, singpua ding, leiseek bawl a Tonsim kiim a sum thalawh ding peuh in deih uh ahih manin, tua pen hoih ka sa het kei uh hi. Bang hang hiam cih leh, hih munah picing lian nai lo uh ahih manin, a paikhiat uh ciangin sum le pai zeekin, suakta lua uh ahih manin zangkhial thei uh hi.\nNu leh pa pawlkhat in na sem sak lo, ann huan, lo khoh zong siam lo ciin hong gensia pawl om, na semsak leng, na limsepsak lua a ci pawl zong om. Tua manin a tawlhuai lua lo nasep tuamtuam sep kisinsakin, a picingzaw deuh khat leh a neu khat ka kithuahsak zel uh hi. Ahih hangin ka huan khawh ding khawng uh pen naupangte semsak loin midang ka cial zel uh hi.\nTua banah, sum le pai leh a mi mahmah-ah haksatna tampi om hi. Huhna ngah ding baih lo a, sai pana kimu tawmte khawng tawh kal kisuan ahih manin nek ding neihloh dekdek hun bang om hi. Ahi zongin a lungdamhuaiah, mite in hong hehpihin, a vante uh a ba in hong pia zel uh ahih manin lungdam ung.\nRev. Mang : Kisap tampi lakah, naupangte limtaka lai a hilh thei ding om leh tua kisam sa pen ing. Kumpite khasum hong khan ciangin, mi hoih ngah ding baih lo a, a khasum lah kumpite aa zah kipia zo lo ahih manin mi hoihte in hih muna sep ding iplah lo uh hi. A kipia zo mi bang omin, naupangte itna tak tawh, sum le pai lametna sangin itna a bulphuh om leh, tua banah khut siamna leh siamna tuamtuam tawh naupangte a sinsak ngiat ding om leh tua kisam sa pen ing.\nRev. Mang : Ko lam panin tuaci bangin pai ni, ciin geelkholh luatna zong om kei. Pasian hong makaihna bangbang a pai ding hi mai hi. Pasian tungah kinga in, pilna lam leh khutsiam lam sina mai lamah kinei thei leh lunggulhna bel om hi. Bangbang ahi zongin Pasian bek mah muan leh kingakna bel in nei ung.\nSawm : Huhna lam tawh kisai-in, gamdang panin huhna ngah maw, bangci bangin mi hizawh nek le dawn, silh le ten ding vaihawm?\nRev. Mang : Ei Tapidawte lak sangin, lutolte lakah naupang a tamzawk pen na sa ing. Lutolte kiangah a koih uh ciangin, a innkuanpihte in satpiang peuh, anntang peuh ngah lawh uh a, tuate lametna hang bekbek tawh lutolte kiangah a koih om mawk hi. Mai lamah tua munah a koihna uh hangin, a tate un bang lungsim hong nei ding cih pen ngaihsuthuai ka sa a, na ka sa mahmah hi.\nRev. Mang : Veina tawh kisem ahih manin, mi adingin a haksa zongin lungdamna lianpipi pen ngah ung. Naupangte lakah Lai Siangtho sangah B. Th. a zosa 10 val omta a, Siamah (GNM) a zosa khat omin, a sin laitak khat mah om hi. Tomcik ka behlapnopin, hih pilna siamna sinte a sinkhit uh ciangin lamet kikna bangmah om lo hi. Amau kisam a sak uh a, hong etkik uh leh lungdam takin kisang hi.\nPrevious: Tulaai leitung Thuthang Tuamtuam Updates September 3, 2014\nNext: History Maker Conference 2014 bawlding


timestamp: atn

url: =Global Buanli Family: Tulaai Leitung Thuthang tuamtuam updates December 28,2013\nTulaai Leitung Thuthang tuamtuam updates December 28,2013\nKawlgam sung a Democracy Party Lianpeen ahi NLD te in 2015 kawlgambup kiteelciang 2008 kawlgam thukhunpi akikheel keizong in Mee kuang kaluiding uha, kadem veve ding uhhi ci in Party Phualpi thunei U Nyan Win in 12/28/13 ni in taangkokhia hi.\nLeitungbup Mon minam khangno te i khawmpi Mon state Mohkanen khua ah 12/28/13 ni in nopcitak in bawlkhawm uha, gamsung gampua pan Mon minam khangno vive mipi 10,000 ding kah uhhi. Abeisa kum tampi sung ah naakpi tak in ahanciam uh himah leh tutung in gualzawhna angahtaktak pan hi ung ci in Mon khangno makaaite in kipahnathu genkhia uhhi.\nKawlgam sung ah tulian a kumpi seem ahi USDP party ten in party gambup khawmpi 12/24/13 nipan Nypidaw khaupi ah nasiatak in bawl uha, 2008 kawlgam thukhunpi puahhatnading, laihnading cihthute nasiatak in kikumkhawm uhhi. Bangthu teng khensat cihthu kuama kiang ah genkhiatna neinaaillo uhhi.\nBangladesh gam sung pan a gaaltaai Rakhaing minam te Chin state Paletwa nee sung ah tung in kibehlap toto a ,12/28/13 niciang innkuan 7 bang phata uhhi ci in Chinland Gurdian thuthang te in genkhia uhhi. Asawtlo in Chin minamte ong vombilbial ding hileh kilawm sapong ing ee\nThailand leh kawlgam kikaal a om Karenni gaaltaai te khuakhat ahi Maehongsong Refugee camp 12/28/13 ni in kaangleuleu in piteek khat taaizolo ahihman in kanglum a, inn 20 kaangtum hi ci in Maehongsong refugee camp thunei te in genkhia uhh.\nMalaysia gam Sabah state a naseem kawlgam mi 97 te Kawlgam mikhat leh Indonesia mi khat kitotna haang in tunidong naseem ngamlo, huhna lah ngahnaailo in cimawh in bukawikawi laai uhhi ci in Malaysia gam kawlgam mi naseemte vaai a encik Ko Kyaw Naing Win in 12/28/13 ni in genkhia hi.\nThailand gam Prime Minister huang kiim ah lungphona anei mipi te in 12/28/13 zanhak in lungphona aneih laaitak un amin kitheinaailo thautawi mikhat in lungphona anei mipi te bankaap a, lungphona anei mi khat si in mithum nasia tak in liam hi ci in Bangkok post in genkhia hi.\nChina gam ah kumtampi tak azat uhleh abuai pih mahmah thu uh ahi nupa khat in ta khat ta neithei cihthu leh kahna leh hagawina gawtmun zatnawnlohding in 12/28/13 ni in Amyotha hlutdaw pan thukimna leh khentana neitaktak uhhi. HIh bang a Amyotha hlutdaw khensatna peen November khasung a Communist party te taangkokhiat aban azopsak na uh zong ahihi.\nUSA gamsung ah nasep neikimlaai akikhawlsak nasep neilo te huhna Program peen 12/28/13 ni pan kipan beita a athak geelbehding tawh kisai in US Lawmaker thukimna ngahzolo uh ahihman in tuni 12/28/13 nipan kipan nasep neilo te in huhna sum ngahnawnloding hi ci in US kumpi te in taangkokhia uhhi. Hih progame sung naseem neilokhat in khakhat in $1,166 ta angah hi a, tu in naseemneilo mipi Million khat vaal in huhna ngahnawnloding uh ahihi.\nSyria gam saklam a om Aleppo khuapi sung a om Vanzuakna Bazar pikhat Syria gaalkaap te in Vanlam tawh 12/28/13 ni in nasia tak in do uh ahihman in mi 21 si hi ci in Syria gam khuahun encik pawl in taangkokhiak uhhi. HIh bang a Syria kumpi te in taangpi tung a ahaimtatna haang un mihing zaleen na lam thuneite in mawhsak mahmah uhhi.\nLaaimal kikhialkha aomkaak leh ngaihdambawm ah maw……….\nPosted by Thang Khawm Pauzomi at 10:52 AM


url: =6. Ama’n Hong Kha ~ MUC\n6. Ama’n Hong Kha\nAdmin 5:43:00 PM Articles, Christian Hymnte Tangthu\nJoseph Henry Gilmore (1834-1918) William B. Bradbury (1816-1868)\nHun sawtpi lai-a kipanin America gama Philadelphia khua pen Christian hymn-te le Gospel la ngaih tampite’ piankhiatna mun hi den hi. Tua bang late lakah a minthang penpen khat bel “ Ama’n Hong Kha” cih la ahi hi.\nHih la a phuakpa Joseph Henry Gilmore pen April 29, 1834 ni-in America gam Boston, Massachusetts ah suak hi. A pa zong mi minthang khat hi a, tawlkhat sung New Hampshire State ah governor sem ngei hi. Newton Theological Seminary ah pilna sina 1861 kumin zo hi. A khan sungin Tuiphum pawlpi tam simsim-ah pastor sema, tawlkhat sung bel governor sem a pa’ secretary-in om ngei hi. Newton Theological Seminary ah professor of Hebrew sem ngei a, Rochester University ah Engish literature hilh ngei hi. Tua lai ah lai a hilh sungin college tuamtuama kizang college textbooks tampi gelhkhia hi. La zong tampi mah phuak-a, ahi zongin a laphuah dangte hih la, “Ama’n Hong Kha” zah-in minthang lo hi. Biakna lam leh sanglam-a a sepna tuamtuamte ah mite’ zahtaak-in om a, tuate sangin ama’ kum 28 a phak lai, Philadelphia khua a pastor nei lo pawlpi khat ah donghu sia a sep laitak-a a phuah “Ama’n Hong Kha” cih la a phuakpa a hihna tawh kitheipen zaw hi.\nMarch 26, 1862 ni-a hih la a phuahna thu Gilmore in hici gen hi:\nPhiladelphia khua, Broad leh Arch Street-te’ kituahna a om, First Baptist Church ah Ni Thum Ni nitak kikhopna ah Late 23 sung ka gengen laitak hi a, a diakdiak-in Pasian in eite hong makaih ziate in ka lungsim hong lawng deuh hi. Kikhop man ciangin leengla do a siam mahmah den Deacon Watson-te’ inn ah ka tawlnga uh hi. Thu ka gengen kawmun Pasian in hong makaihna a manphatna ka phawk semsem-a, ka laikung la-in tuni a i sak hih lamalte ka gelhkhia ngelhngelh hi. Ka man ciangin tua ka la gelhna laidal ka zi piaphei-in, tua thu peuhmah phawk-in ka nei nawn kei hi. Ka theih loh kalin ka zi in tua laWatchman and Reflector magazine ah na khak hi. Tua magazine sungah na kikhen-a, mite’ muh-a a kikhetkhiat masaknapen ahi hi.\nKum thum khit ciangin Rochester, New York-a Second Baptist Church ah pastor sem dingin sap hong sawm uh a, thuhilh dingin ka pai hi. Biakinn sung ka tum phet in a labu uh la-in, “Bang la peuh a sasa peuhmah uh tam?” ci-in labu ka lem hi. “Ama’n Hong Kha” a kici la khat ka tuak liana, pawlpite-a kisa la ngaihte’ lakah kei’ phuah la khat zong na kihel zenzen cih ka theih cilna ahi hi.\n1926 kum in Philadelphia khua laizang tak-a om tua First Baptist Church kiphelkhia-a, tua mun-ah zum-inn golpi khat kilam hi. Tua zum-innpi kiu ah sumngo pek khat tungah hih la a taang masa kigelh-a, tua nuai-ah, “March 26, 1862 ni-in New Hampshire State-a governor sem ngei khat’ tapa Reverend Joseph H. Gilmore in Broad leh Arch-te’ leilulam kiu a om First Baptist Church ah thu a hilh khit phet-in Deacon Watson-te’ inn ah “Ama’n Hong Kha” cih la phuak hi. Tua biakinn leh Deacon Watson’ inn pen tu-a hih innpi kilamna mun lian-a om ahi hi” ci in kigelh hi.\n“Father of the Gospel Songs” (Gospel Late’ Pa) kici William B. Bradbury in Baptist magazine khat ah hih lamalte mukha-a, a lamal tawh kituak ding la-aw a phuah ahi hi. Amah October 6, 1816 ni-in York, Maine ah suak hi. A tangval ciangin Boston, Massachusetts ah lal a, tua lai-ah “American gam pilna sinna sang le music-te’ pa” (father of American public school and music) kici Lowell Mason tawh kithuah uh hi. America gam nisuahna lama Tuiphum pawlpi lianpipi tampi ah choir director leh organist sem a, naupangte’ laka a nasepnate minthang deuh hi. Tuate’ lakah Music Festival kici naupang tul khat kaikhawma, puan kibang silhsaka, ama’ lapuahte a saksakna la-pawite minthang mahmah hi. La phuah bek hi lo-in, la tawh kisai laihilhna, la ngaihte khetkhiatna nasepte bekbek sepin nei a, 1841 kuma kipanin 1868 kuma a sihkhiat ciang dong Pasian’ la, leitung la bu 59 kaikhawmin khenkhia hi.\nWilliam B. Bradbury’ phuah la-awte lakah hih la “Ama’n Hong Kha” (He Leadeth Me) banah “Ka Hi Bangin” (Just As I Am), “Thunget Hun Nuam” (Sweet Hour of Prayer), “Zeisu’n Hong It Ka Thei Hi” (Jesus Loves Me), “Depth of Mercy,” “Even Me,” “The Solid Rock” cihte minthang mahmah hi.


url: =Malaysia, Melaka ah Motorcycle 3 meikang in siacip :: ZOMI DAILY\nposted on 11 July 2017 at 11:36 pm Lomkholna: Malaysia, News, Sawltak, World\nMalaysia, Melaka State sung aom Kampung Lapan vengsung ah akikoih Motorcycle 3 meikanggawp cih NST pan kiza hi. Tuni Tuesday zingsanglam 4am hunpawl in thupiang hi a, Motorcycle 3 banah ageinai ah akikoih mawtaw khatzong meikang cihi.\nZingsang 4am hunpawl in Rumah Pangsa Aunler parking lot ah akikoih Motorcycle khat meikang masa in, tuakhit ciangin ageinai ah akikoihkhawm Motorcycle nihte zong lawhphei hi. Tuaban ah ageinai mahah aki Parking ahi Proton Wira mawtaw khatzong lawhphei sawnsawn hi.\nTua vengsung aom mipi te’n meikat atheih ciangin delhkhia uh a, ahi zongin Motorycle 3 tepen avek in kanggawp in siacipkhin hi. Ahi zongin Proton Wira mawtaw pen limkatngawh lualo hi.\nJalan Kubu Fire and Rescue operations commander Senior Fire Officer II Razali Che Ara in agenkhiatna ah zingsang 4:14am hunpawl in hih Motorcycle meikatvai hongki zasak a, aphual ah Firefighter mi 16 in kidelhpah cihi.\nAphual katun uhciangin khuasung mipi te hanciamna tawh meikuang naki phelhkhinta cihi.\nAhi zongin meikatna ka velcian uh a, meikuang aki lawhkikloh nading in heptheihteng ka hemkhia uh cihi.\nFirefighter te’n meikatna ahangpen akician in genkhiatding hamsalai ci uh a, athu kanbehding uh cihi. Ahi zongin gitloh gamtatna leh akihal cihte hiloding in ki ummawh cihi. Sawltak #zomidaily\nPrevious: Azi in nitak annekding pia haklua ahih manin thautawh kaplum\nNext: Piang lui, Piang thak leh Piang khial ~ Tual Khan Suan


url: =SC 10: Pasian Theihtelna - Zomi Adventist Innkuan\nEite’ kiangah Amah hong kihil theihna ding le, amah tawh eite ih kikholh theihna dingin, lam tampi tak Pasian in zong hi. Nate in zong tatsat lo-in ih lungsim ah thu hong gen hi. A kihong lungtang in, Pasian’ khutma pan a hong kilang Ama hong itna le vangliatnate phawk ding hi. Thu a ngai bil in, nate pan a Pasian’ hopihnate za-in thei thei hi. Gamlakte, singkungte, paakte, meiikaite, guahzute, tuiluangte, ni kha aksite in ih lung sungah thu genin, amaute khempeuh abawl Pa tawh a kimel theih dingin eite hong sam hi.\nHong Honpa in, piansak nate panin thu manpha tampi hong hilh hi. Mihing’ nuntak buaina le haksatna sung nangawn ah hong hilh thute ih lungsim in aphawk zel theihna dingin, singkungte, vasate, kuam sunga paakte, mualte, bualte, le ahoih vantungte ban-ah ih ni sim nuntakna a thupiang tuamtuamte khempeuh tawh Ama thumaan thute kizom gai hi.\nA tate in Ama nasepte paakta-a, ih leitung innte zong a hong zep sakna a et lawm nonote ah ih lungkim ding Pasian’ in deih hi. Amah in a etlawmte pakta-a, puatham a adeihhuai nadang khempeuh sangin zia-le-tong a et lawmnate pakta zaw lai hi; paakte’ et lawmna ahi sianthona le deihhuaina ih neih ding Ama’n hong deih hi.\nEite in ih ngaih nop nak leh, Pasian’ piansak nate in thumanna le nuamna thuphate hong hilh ding hi. Van kawhawm a sul le khap nei keei lo-a kum tawn kha tawn a (86) amau’ lampi ciat tawn a alengleng aksite a kipan aneu bel atom vui them neng dongin, nate in Piangsakpa’ thu mang uh hi. Pasian in, apiansak na khempeuh te donin khoi hi. A zai mahmah kawhawmpi sung tenga a om, sim zawh loh leitungte alen pa in, lungmuang taka la asa kiaukiau kawlgitnote zong tua hun sung mahin donin khoi hi. Mite in thu anget laitak mah bangin, a nasepna uah a kuan khiat uh ciangin zong; zan a alup uh ciang le, zingsang a athawh uh ciangin zong; mihaupa in a innpi sungah annek pawi abawl ciang le, mizawngpa in a tate tawh ankuang tawmno khat a um khop ciangin zong, vantung a aom Pa Pasian in tuate khat ciat lim takin vil gige hi. Pasian’ phawk khak loh a luang khia khitui om lo hi. Ama theih khak loh a maitaina zong om lo hi.\nEite in hih thu ih up takpi leh, akul lo pi-a lungkhamna khempeuh hong bei ding hi. Ih nuntakna zong tu-a banga lung kiatna tawh a kidim hi lo ding hi; lian taleh neu taleh na khempeuh pen, lung hihmawh huai tampi phamawh a sa lo, tua-te vangik a anei lo Pasian’ khut sungah ih koih ding hi. Tua hileh mi tampi in a ngah khak loh uh kha tawldamna eite’n ih ngah ding hi.\nNa lungsim ah leitung a etlawmna na phawk ciangin, ahong tung ding leitung thak ngaihsun leuleu in. Tua leitung ah mawhna neng kha zong om lo dinga, sihna zong om lo ding hi; nate in samsiatna meel neu kha zong pua lo ding uh hi. Gupna a ngah mite’ inn ding zong na lungsim ah geel in. Lungsim a na geel theih zah sanga ahoih zaw tham pek ding ahih lam zong phawk in. Nate’ sunga Pasian’ hong piak thupha atuamtuamte sung panin eite in, A vanglian (87) tawm kha amu milmial bek ihhi hi. “Pasian in amah a itte’ a dinga abawl sak nate, mit in amu ngei kei-a, bil in zong za ngei lo in, mihing’ lung sungah zong alut kei hi,” ci-in kigelh hi (1 Corin 2:9).\nLaphuak siamte le nate’ thu akante in, thu tampi mah gen thei uh hi. Christiante in ahih leh, leitung a etlawmna paakta-in nuamsa mahmah uh hi. Banghang hiam cihleh, amaute in a Pa uh’ khutma ahih lam thei-in, paak le, sawlbawk le, singkungte panin Ama itna mu uh hi. Pasian in mihing ahong itna ahong lahna hi, ci-a a ngaihsunte lo buang in, mual le guam, gun le tuipite a om pen pahtakna taktak nei lo uh hi.\nPasian in, ama nasepnate panin ahi zongin, lungsim sunga Ama Kha in na asepna panin ahi zongin, eite hong hopih hi. Eima omzia le ih kim ih pam omziate panin ahi zongin, ih kimkot a nisim a thupiangte panin ahi zongin, ih lungsim in tuate a khentel nop nak leh, thu manpha tampi kimu thei hi. Pasian’ nasepnate ngaihsun in, laphuak siampa in, “Leitung pen Topa’ hoihna tawh kidim hi.” “Ciimna aneite in hih thute ngaihsun in, Topa’ hong itna thu athei ding uh hi,” ci hi (Late 33:5; 107:43).\nPasian in Lai Siangtho panin eite hong hopih hi. Tua sungah Ama zia-le-tong, mite tawh hong kizopna le, tatkhiatna nasep lianpi, a kician zaw in kimu thei hi. Tang lai-a tulpite, kamsangte le misiangthote’ thu, a kicingin hong lak hi. Amaute zong “eite mah banga mihing mawkmawk mah hilel uh hi (James 5:17). Eite’ thuak ngei lungkiatnate bangmah pan a amaute zong a kitom khiat dan uh leh, eite mah bangin zia-etna sungah amaute zong tuuk uh a, ahi zongin hanciam kik a Pasian’ hehpihna tawh zawhna a ngah dante uh ih mu thei hi; hih thute (88) ih muh ciangin, dikna ih ngahna dinga ih hanciamna ah eite tha hong ngah sak hi. Amaute’ tungah thupiangte, nuam a sak pih uh khuavak le, itna le thuphate, amaute’ tunga kipia hehpihna tawh na a sepnate uh ih sim ciangin, amaute a han thawn kha in eite’ lung sungah zong, amaute bat nopna mei siangtho hong tawh kuangin, amaute banga Pasian tawh kithuah nopna ahi – amau’ zia-le-tong bangbang hong deih sak hi.\nThukham Lui thu a genna ah Jesu in, “Tuate in keima thu a gen uh ahi hi,” acih ciangin, tua in Thuciam Thak zong huam pha saan lai hi (John 5:39). Tuate in nuntak tawntungna ih lametna mungpi ahi Tanpa’ thu agen ahi hi. Lai Siangtho buppi in Christ’ thu gen hi. “Amah lo-a a kipiangsak na khat beek” om lo ahih mah bangin, piansakna thu a kigelh cilna a kipan, “En un, a manlangin ka hong pai ding hi,” cih kam khupna dongin, eite in Ama nasepna thute sim a, Ama awging a ngai ihi hi (John 1:3; Lahkhiatna 22:12). Topa tawh na kimeel theih nop leh Lai Siangtho sim in.\nNa lung sung khempeuh ah Pasian’ kammalte dim sak in. Tuate in nuntakna tui hi-a, na dang taak hong pha sak ding hi. Vantung pana hong pai nuntakna an zong hilai hi. Jesu in, “Note in Mihing Tapa’ sa na nek kei uh a, A sisan na dawn kei uh leh, na sung uah nuntakna na nei kei ding uh hi,” ci hi. “Note’ kiangah ka hong gen kammalte in kha le nuntakna ahi uh hi,” ci-in Ama thu na tel gen lai hi (John 6:53, 63). Ih pumpi pen ih nek ih dawnte panin khang hi; ih pumpi tunga apiang mah bangin kha lam thu ah zong piang hi; ih kha lam pianzia a hoih sak ding le ahat sak ding pen, ngaihsut bel a ih neih thu tawh hong kisai hi.\nTatkhiatna nasep pen vantung mite in a et nop bel khat ahi hi; tua thu tatkhiat mite in akum kivei a tawntung a asin ding uh le la-a asak ding uh ahi hi. Tu-in zong limtak a, (89) ngaihsut ding le sin dingin kilawm hi lo hiam? Jesu’ hong hehpihna le itnate, eite’ tanga ahong kipiaknate, lim takin ngaihsut phat kik zel huai hi. Hong Tanpa le hong thuumsakpa’ zia-le-tong bekmah ngaihsut a ih neih ding kilawm hi. A mite a mawhna uh pan a hon khia dinga hong pai pa’ hong paina thu ngaihsutsut huai hi. Hih bangin vantung thute ih lung ngaihngaih ciangin, ih upna le itnate hong thahat zaw dinga, ih thungetnate zong Pasian’ mai-ah saan thamcing semsem ding hi; banghang hiam cihleh tuate pen upna le itna tawh kihel zaw sem ding hi. Tuate hong kidawk khia-in, hong thanop huai ding hi. Jesu muanna akip zaw leh, Ama tungtawn a Pasian’ kiang azuan khempeuh, mawh nei pente donga ahonkhiazo pa’ sungah nisim a nuntakna hong omzaw ding hi.\nHonpa’ kicinnate ih lung ngaihngaih ciangin, Ama sianthona lim abang dinga abit a kikheelnopna le thaksuahnopna ih nei ding hi. Pahtawina ih piak Pa tawh kibat ding, an le tui banga lunggulhna hong om ding hi. Christ ih ngaihsut semsem ciangin, midangte’ kiangah Ama thu gen nuam semsem in, leitung mite’ kiangah Amah ih kilangsak nuam semsem ding hi.\nLai Siangtho pen mipilte’ a ding bek a kigelh hilo hi; mi nautangte’ a ding zong ahi hi. Gupna ngahna dinga kisam thumaante, sun kim lai banga a kitel dingin kibawl hi; Pasian’ deihna siang tak kilang napi-a amau’ ut thu a zui mite lo buang in, lampi khial lo-in, haih lo ding uh hi.\nMi khat peuh’ thugenna pen Lai Siangtho banga ih saan ding ahi kei-a, ei mahmah in Pasian’ kammalte ih sim ding ahi hi. Eima ngaihsut ding pen midangte ih ngaihsut sak mawk leh, ih hatnate baai dinga, ih siamnate mawl ding hi. Lungsim in a ngaihsutsut dinga kilawm (90) thute, a ngaihsut lohna hangin a hatna kiamin, Pasian’ kammal’ deihna bulpite zong mat theihna hong nei nawn lo ding hi. Lungsim in, Lai Siangtho sunga om thute sulzuih in, mun khat le mun khat saikak a, kha lam thute kha lam thu mah tawh a saikak ciangin, hong taanzau ding hi.\nLai Siangtho simna lo-ngal bangmah dang in lungsim ngaihsutna thahatsak zolo hi. Lai Siangtho sunga a taanzau thumaan thutakte zahin, ngaihsutnate asangkhai thei, lungsim hatna akhangsakthei, laibu dang omlo hi. Pasian’ thu a kisim ding zahin kisim hileh, mite in lungsim taanzau nei-in, zia-le-tong hoih nei ding uh a, tuhun a muh ding a haksa tupna akip akho nei ding uh hi.\nAhi zongin nawhsa tak a Lai Siangtho simna panin phat tuamna tam khol lo hi. Tua bangin Lai Siangtho buppi a kisim khit hangin, a hoihna kimu zo lo-in, a deihna bulpite zong kithei zo lo thei hi. Lungsim sungah a deihna a kitel mateng, mun khat sim a, hotkhiatna thu tawh a kizopna phawkkhiatna pen, deihna a kician le theihna siangtho om ngap lo pi-a khawk tampi sim zulzulna sangin manpha zaw hi. Na Lai Siangtho tawh om khawm in. Hun na ngah sialin sim in; na lungsim sungah ciamteh in. Lampi ah na pai kawm nangawn in gual khat bang simin ngaihsun in; tua bangin na lungsim sungah guang in.\nThungetna tawh sim a lungsim tak tawh ngaihna a om kei leh ciimna kingah zo lo hi. Lai Siangtho mun kimkhatte theih khialhna ding om het lo ahih hangin, et pak a adeihna a kithei zo lo mun zong om thei hi. Lai Siangtho thu pen a Lai Siangtho mah tawh saikak kul hi. Limtak in (91) kantel a thungetna tawh ngaihsut kul hi. Tua banga simna pen manpha mahmah hi. Leisung sumpiang a to pa in, lei nuai-a kiliah cip suangmanphate amuh khiat mah bangin, lungduai tak a, suangmanpha banga kiseel Pasian’ thu a kankhia mi in, limtak a azong lo mite’ muh khiat zawh loh a manpha bel thumaante hong mu khia ding hi. Kha Siangtho’ humop thute, lung sunga ngaihsutna in, nuntakna tuinak pan a hong luang khia luitui tawh kibang ding hi.\nThungetna lo tawh Lai Siangtho sim ding hilo hi. A laidalte ih lem ma-in Kha Siangtho’ makaihna ih ngen phot dinga, hong kipia ding hi. A kiangah Nathaniel ahong pai ciangin Jesu in, “Khialhna a nei lo Isreal mi taktak hi,” ci hi. Nathaniel in, “Cik a kei hong thei na hiam?” acih ciangin Jesu in, “Philip in ahong sap ma, theikung nuai-a na om lai-in kong thei zo hi,” ci hi (John 1:47,48). Thumaan bang hiam cih ih theih theihna dingin, Ama kiangah khuavak ih nget nak leh, ih thungetna munbute nangawn ah zong Jesu in eite hong mu ding hi. Lungsim kiniam khiat a Pasian’ makaihna a zong mite tawh khuavakna vantung pan a vantung mite om khawm ding hi.\nKha Siangtho in Honpa pahtawi-in minthangsak hi. Christ le Ama dikna siangtho lah khiat ding, Ama tungtawn a ih ngah hotkhiatna lianpi lah khiat ding pen Ama nasep ahi hi. Jesu in, “Keima kiang panin amah in la-in note’ kiangah ahong lak ding hi,” ci hi (John 16:14). Thumaan Kha Siangtho bek mah in, Pasian’ thumaan siang takin hong hilh thei hi. Pasian in, mihingte’ tanga asi dinga A Tapa hong piakna le, mihingte’ Sia ding le makai dinga A Kha ahong sawlna panin bang zahta-in mihingte hong khual hiam?\nPrayer by E G White\nNuntak Nasepte Hilh Ding Thupi\nJordan Gungei-a Israelte Mawhna\nSee also Pasian' Thukhennate\nPrev post Tophet leh Tanglai Biakna\nNext post ZSL 2: INKUAN


url: =Kumnih aphapan naupangno khat Pi 20 athuk hawkguam sungah kiasuk :: ZOMI DAILY\nposted on 3 May 2017 at 9:54 pm Lomkholna: China, News, Sawltak, World\nChina ah naupangno kum 2 aphapankhat inn kilamna Construction aom tuinin paikhiatna hawkguam sungah kiasuk cih South China Morning Post pan kiza hi.\nChina, Henan Province sungah Saturday ni thupiang hi a, akiatna hawkguam dumthukpen Meter 6 (Pi 20 dektak) athuaksuk ahihi. Hawkguam tuinin luankhiatna “Drainage Pit” zongpen azaina Diameter 36cm bek hi a, huih zong hoihtak ngahlo cisawnsawn hi.\nAkia naupangno pen numei hi a, akiat akitheih ciangin tua tuinin paihna Drainage pen Firefihters leh Emergency Service te’n tokhiapah ngekngek uhhi.\nFirefighters te’n naupangno huihsiangtho hoihtak ngahloding cih thei uh ahih manin, Oxygen huih anuai ah aluttheih nading in hanciam uhhi.\nLeisungteng Crane mawtawpi tawh tokhia uh a, nai 1 sungbang mitampi in abuaipih khit uhciangin naupangno pen anuai ah mukhiazopan uhhi.\nVideo Clip aki Record zong ki khahkhia a, naupangno pen aki muhkhiat ciangin amanlang in zato ah kipuakpah cihi.\nHih naupangno pen lamzong apaithei nailo, abawhvaksa in akimawlna panin hih dumthuk hawkguam sungah akiasuk ahihi.\nVideo Clip pen Online Social Media ah aki khahkhiat ciangin ahonkhiat Firefighters leh Emergency Service te kipahtawi mahmah a, thupi kisa mahmahtak hi.\nVideo etnopleh: Firefighters dig a 6m trench in 1hr to pull out a toddler\nAbeisa kum 5 sungah hihbangin tuikhuk leh dumthuk sungah naupang kia cihpen Sengam ah tammahmah cimawk hi. Nungkum in Legal Evening News te genkhiatna ah 2011 kum akipang naupang Youngsters atuahsia in asi pen mi 35 bang phakhin cimawk hi.\nAsi mi 35 lakah alangval bangpen atuahsiat laitak in naupangno te amauguak aom laitak uh hizaw cihi. Naupang limtak kikemlo cihna hihtuak zawpian hi. Tuaban ah tuahsiatna atamzaw pen Henan Province sungpan vive hizaw cihi.\nTukum kipatlam inzong hihbangdan in tuahsiatna khat Shandong Province ah piangngei hi. March khasung in Meter 10 athuak tuikhuk sungah naupangkhat kia in ki honkhia ngei hi.\nApril khasung inzong Meter 15 athuak tuikhuksung ah pasalno khat kia in, nai 9 khitciangin ki honkhiazo pan hi.\nUN Agency Unicef te’n 2015 kum in agenkhiat, apulakna ah China gamsung ah kumsim in naupang 60,000 bang tuahsiatna Accident tawh siden cimawk uhhi.\nRelated: Somalia gamsung ah kialpi tung ahih manin ninih sungin mi 110 si\nTuabang in asi naupang tepen atamzaw tuikia, lampi tungah Accidents, asangpan in kiasuk, gankhin in pet cihbang ahihi ci’n Unicef te’n pulak uhhi. ZD Sawltak #zomidaily\nPrevious: “Malacca” cih laimalgawm kizang nawnloding a, “Melaka” bek kizang tading\nNext: Christian Hymn te’ tangthu: Zeisu’ Min Manpha Na La In


url: =SAWMAH KHAT PASIAN AA AHI HIAM?Rev. Liangkhaia – FGA Tulsa\nSAWMAH KHAT PASIAN AA AHI HIAM?Rev. Liangkhaia\nFebruary 20, 2019 Comments Off on SAWMAH KHAT PASIAN AA AHI HIAM?Rev. Liangkhaia Zokam FGAIM\nHih thu mi tampite adingin ninhuai ahi phial zongin, Pasianading phatuam a ngai, Pawlpi hoihna ding a deih tak takte adingina zaknophuai thu hi den ding hi. Sawmah khat Pasian aa ahi takpimah hiam? cih dotna pen tel taka i dawn theih kisam peuhmah hi.\n1. Hong kipat dan :\nLaiSianghtho sunga i muhna masapen Piancilna phung 14sungah, Abraham in Melkhi-zedek kiangah galsung panavan a lakte khempeuh lak panseh sawm suah seh khat a piakpen ahi hi. Hi thu tawh kisai inkuama zat ngeiloh ngeina thaka zang hi loin, ngeina omsa a zang tawh kibang zaw hi.\nMihing om tung panin nisagih sunga ni khat leh sehsawm suah seh khat Pasian inama adingin a sehkholhsa hihtuak hi. Moses thukham sangin\nom masa zaw ahih manin, akipat cilna Lai Siangtho in agenloh hangin, Pasian mite inzang tawntung hih tuak hi.Thungetna zong hong kipatna Lai Siangtho in a genloh hangin, Pasian mite in zang tawntung uh a, sawmah khat zong tua tawh kibang hi. Tua hi a, thungetna pen Pasian mite in a nuntakpih uh ahih mah bangin sawmah khat zong Pasian mite nun-takpih dinga kigeel ahi hi.\n2. Pasian thupiak a hih dan :\nThukham sawmte sung ah a kihelloh hangin, Pasian in a mite zuih dingin a piak ahi hi.Thuciam Lui sunga laibu nunung pen Malakhi bu sung\nah, “Mi khatpeuh in Pasian’ na a guksak ding kilawm ahi hiam?” ci-in Pasian in dong liang hi. “ Bang hong guksak ka hi uh hiam?” na ci uh a, “Sawmah khat piakna leh biakpiaknate ah nong guksak uh hi,” ci hi.\nSawmah khat ei adingin i zat ciangin Pasian’ neihsa a guksak ihi hi. Sawmah kua hong pia hi mah leh seh khat, sawm a cinna pen hong pia lo hi. Phal zah piak a utte in a ngah uh seh kuate lak pan piak ding hi. Sawmah khat ahih leh Topa aituam ngiat hi.\n3. A tawntunga zat ding ahih dan :\nMi pawlkhatte in sawmah khat piak pen Thu- ciam Lui hun laia ngeina hi dingin ngaihsun uh a, Thuciam Thak sungah bangmah kigen lo\nhi, ci uh hi. Ahih hang hih thu i phawk ding kisam : Thuciam Lui huna thukham kipsate Thuciam Thak sungah kigen kik nawn loin kizang suak hi.\nThukham sawm leh sawmah khat piak pen tul thei ngei lo hi. Upna pen Moses thukham sangin upa zaw a, ahih hang Moses thukham in bangmah kilam-dang sak lo hi cih i theih mah bangin, sawmah khat piak zong Moses thukham sangin upa zaw ahih manin tul in kilamdang tuan lo hi. Khang tawntungin hotkhiatna pen upna tawh kingah ahih mah bangin sawmah khat piak zong Pasian in a mite kiang ah khang tawntungin hong kal hi.\n4. Eite adingin a hoihna :\nSawmah khat piak tawh kisai ngeina pen Pasian ngeina ahih manin gensiatna ding om lo hi. Mi lian leh mi neu, a hau a zawngin amau tawh kituaka a piak theih nading ngeina hoih mahmah ahi hi. Mi golpi leh mi neu khat in amau gilvah zah ciat an a nek theih bangin, a hau leh a zawngte in amau sepkhiat zah ciat pana sawmah khat a piak ding hi a, Pasian in a geel ngeina hoih ahi hi.\nNi sagih sunga ni khat seh tuam pen Pumpi leh kha thuah i hoihna dinga Pasian in a geel ahih mah bangin, sawmah khatpiak zong i hoihna dinga Pasian in hong geelsak ahi hi. Eite hoihna dingin ngeina hoih tak hong bawlsak, itna Pasian pen mite in a gensiat uh leh amau ahoih lo zaw hi ding hi. Pasian in thupha hong piaksak ta hen ! Amen.\nSource: Laitai Feb/2019


url: =Pi Kham Ciang, Tapidaw Suak Masabel Zaangsi Lianu « Nikonghong\nHome » Sizang » Pi Kham Ciang, Tapidaw Suak Masabel Zaangsi Lianu\nKhuasak khua, Nge Ngu khang, That Lang suanh, Kun Tong tuu Khan Vum bawng pan Pu Zong Tuang le Vang Lok khang, Thuklai suanh, Suum Niang tuu, Suum Seal bawng pan Pi Ngiak Mang (127/20) te ii sung pan 1879 kum in Khuasak khua ah piang hi. Ama ii suapui laizom teng sia a nuai a bangh ahi hi.\n1. Suang Lian\n2. Khan Lian\n3. Kham Ciang\n4. Khup Niang\n5. Lian Kim\n6. Vum Kip\n7. Neam Mang\nPi Kham Ciang sia a nolai pan kipan maitai in, ngaihbaang mama ahikom a it a ngai tam mama om hikale ama thinsung tawng pan in a suapuipa Pu Pau Suan (74/20) bekma it lingleng hi. Tasia hun lai in Sizang kual sung bupah mealheak khat sonngawl in khuapui khat ngangawn bangzapo kiit kale kiten tu ngeina om ngawl ahikom kuama kiteang ngam ngawl hi. Khuapui khat, mealheak khat nu le pa khialna vawt tha in naungil a om le zong a sua pociang a hingtangin kivawk a, tua mun sia tudong ‘Nauthanliang’ ci in kiciamte lai hi. Pu Thuan Tak khang pan simsuk khang 12 dong khuasung khat, bee khat phungkhat sung a kiteang ngam kuama om ngei ngawl lai a, khang 13 na vave ahi, Pi Kham Ciang le Pu Pau Suan ii kiitna sia kuama khenzawk tu hi nawn ngawl ahikom amate lawmta thu kumkhawm tawntung in, Pu le pa ii pat ngeingawl “Phungkhawm” pat tu hong ngaisun khawm bul uh a, a lawmpa Pu Pau Suan in a nuai a bangh in la khat na phuak hi.\n-Ka tung ciang a, Khaimu laam vadial awng ee,\nPhung taw tua khua na mu le hong hil in,\n– Phung taw tua tu ngilthang va al saan leang a,\nKil lam zawl a, sawmsial sai bangh banleang ee.\nkiteang tu hikale zong Khuasung thiampite khat zongh phuisam tu in nga zo ngawl a, a om ngei ngawl lai phungsung khat kiteen tu sia palsat in naseam ngam kuama om ngawl hi. A lawmpa Pu Pau Suan in ei le ei sep kultu ci sia mukhol ahikom duisungah pai in, Sanhkhia taw vacim a sia leh vakhu nupa le huhee nupa a kop vave in nga a, innah cia pui in phatak an vaak hi.\n1st October, 1900 ni in a it mama a lawmpa Pu Pau Suan taw kiteang in, Sizang sungah a om ngei ngawl lai “Phungkhawm” hong pan khia hi. A kiteen ni in phuisam tu thiampi nga zo ngawl ahikom a lawmpa in vakhu nupa le huhee nupa te la in, a bitha nuai ah paipui in zu a phii zawk ciang a nuai aa bangh in phuisam in taam phuat hi.\n“Vakhu awng, Huhee awng, no zongh unau kiteang a, simthing tung, taak thing tungah tanu toai, tapa toai thei a, ciidam thei, mulmaam thei nahi uh ciang, vakhu awng, huhee awng ko in no nung hong zuitu khu hi. No zongh ciidam mulmaam in simthing, zothing, taakthing tungah tapa tanu na toai kik tavun, na hin thiam tavun, na toai thiam tavun..” ci in phuisam in, a taamphuat zawkciang duisung ah a leang kik tu in, vacimte a inn pan tha hi.\nAma te nupa phungkhawm hong patna hangin a u a nau, khuapui tuipui theampo in ngaimaw mama a, thalup sawm in a thithei a bo thei natu bebek hanciam uh hi. Tasia ciang a pasal Pu Pau Suan in Tedim ah pai in Mangkang kumpi na tuu hi. Kumpite in thumaan thutak sangah a dinpui ciang kuama in susia ngam nawn ngawl hi. Pi Kham Ciang le Pu Pau Suante in tanu tapa 5 na nei hi.\n1. Rev. Lian Zam\n2. Thang Khua Kam\n3. Vung Khua Cing\n4. Tuang Khua Hau\n5. Vai Khua Thang\nA tapate Rev. Lian Zam leh Pa Vai Khua Thang te unau sia 23 November, 1926 ni in zi nei khawmsak a, a tate atu in nu vaipuak a zo mama ih pi ahi hi.\nPi Kham Ciang te nupa sia pu le pa pat ngei ngawl phungkhawm a patna hangin, kingaimaw tek mama a, khuapui tuipui te ii khutzung kaw na, cilphii phutsatna thuak bul uh hi. Tua ahikom a mate nupa in ih Sizang ngeina sia a phabel hi ngawl a, ki-itna om ngawl hi. Ki-itna taw a kikop Pathian dei ngeina om tu hi. Tua ngeina sung bangbangh theng thei tu ziam? Bangbangh in hi Sizang ngeina sia a maan, a pha suak thei tu ziam? ci in ngaisun bul uh hi. Tua hun laitak in Khuasak khua ah Saang sya seam kawm le lungdamna thuson thua khawm tu in, April 1904 hunsung teng Thra Shwe Zan hong theng hi. Thra Shwe Zan ii lungdamna thu a sonna tungtawn in Pi Kham Ciang te nupa in nasaang thei a, ngual theampo ii a ngaimawk laitak in a mate a it Pathian a om laina thu, Pathian in a mate maw nate a maisakna thu tel in a lung-uh dam mama a, 10 July, 1904 ni in Tapidaw nasuak uh hi. Tapidaw a sua a kipan ahi thei tawp in maa pang tawntung a, hun khat ciang Pu Pau Suan ii biakna sya a sep hunciang zong a panpui thei za in thalawptak in maa pang khawm tawntung hi. Haksatna namkim thuak in thinkiamna tu a nanam om kale thitawp dong Pathian atu le minam atu hangsan takin a dingtang ih pi ahi hi. 20 June, 1934 ni a ma piankum 60 a phak ciang tawntung pa kung hong zuat san hi. Ama hong nusiat ciang a pasal in a nuai a banghin la naphua hi.\n– Maa bang patpui seen ka ngualkoai thalbang khomla thong ing nge\n– Von min lawpui koaimang awng nge, tuumbang huaipui nuam ing nge\nVawtsiat a thuakna.\nPi Kham Ciangte nupa sia Phungkhawm a pat hangbek domngawl Tapidaw suak thua lai ahikom khuasung tuisung, mealheak ulenau in ngaimaw seseam huatsa seseam uh hi. Miphaak, mikiihuai in ngaisun uh a, khuasung ah teangsak nuam ngawl in Khuakhuan ah kiteang sak hi. Lawki ngeina sungah tualbawl hunciang khuapi sung sang teng daal taw a ki-umm hunciang Khuakhuan hawng sia daal ii puasia (Tualpua) khuapi puasia suak a, khuapi sungsangte taw ankuang zongh uumkhawm nawn ngawl uh hi. Tua hun in lawki ngeina sung omte doaiseam in daikai a om laitak a daikaina huang sungah. Tapidaw te ii nganno tum thale liau sak bekdomngawl suangpim, thingthelno khat a sungah lawntha le zong a doaisepna a bo theampo kheet nei ngawl in kiliau sak kik hi. Tasia bek dom ngawl in Tapidaw suak masate a vekpi in a thi natu, a bo natu veu in a kuama po in tomlaw in haamsiat nithi hi. Lo ante zongh kisuksiat sak in ngimnga thei mama hi. Ahizong a mate in “Topa awng a mate in nang hong he ngawl ahikom khial a hile tang ahi uh zongh he ngawl ahi uh ciang a mawna maisak in. Ni khat ni ciang nangma hong saangthei thu um mite hong sua natu na hong seam tan” ci in thungetna nei bul uh hi. 9th March, 1925 ni in Pi Kham Ciangte inn kihalsak a, kaangtum hi. A inn le lo dong ciang kisuksiat sak kale Pathian in thuakzawkna pia ahikom Tapidaw bokik ngawl in tuciang ih buppi in Tapidaw ih hisiat zo hi.\nPi Kham Ciang sia Tapidaw suak masabel bek domngawl in “Phungkhawm” a pan masabel lianu zongh hi. Tu hunciang mealheak, beekhat phungkhat, u nau… cibangh ki-it poleang ih kiteen thei vazingh nasia hunkhat lai ih haksatna theampo luangkhaam in a thuak masa ih Pi hang na hi nginge a, အခ်စ္သူရဲေကာင္း ka ci nuam hi. Amate ii ki-itna thukhat hangbek hi ngawl in, nausen tam mama kithatte khuangai huai a sakna uh le ih ngeina te a pha zaw a suak thei natu ngaisutna taw hangsantak in kal a suan-ngam Zaangsi lianu hi.\nHeaktu: Pr. Lydia Cing Khawm Dim at “Thianmaang Toaisaang Zaangsi Lianu” laibu sung pan a kikaikhawm kik hi.\nIn Chin Hill\nPu Vum Ko Hau\nCarey le Tuck\nii hong son\nTags: Kham Ciang, Pau Suan\nBy thawngno in Sizang, Sizang Taangthu on July 24, 2013 .\n← Mihing hau te nuntak zia\tKhangkizom Khantona →\nIt’s incredibly awesome story of our Siyin lady,Pi Kham Ciang and all credits to the author …\nYes, she is almost forgotten Siyin/Sizang hero……Thank you so much to Pr. Lydia Cing Khawm Dim


url: =12 January 2019 “ Nu aw, pai in” ~ MUC\n12 January 2019 “ Nu aw, pai in”\nAdmin 7:57:00 PM Articles, MISSION NEWS\n“ Nu aw, pai in”\nLethabo Masienyne, kum 8 khat ii thu hi.\nBotswana gam, Francistown khua-ah a om naupang kum 8 a pha pasalno in Adventist Sangkhatah laisin hi. Naupang Lethabo in annekma-in thungen dingin a nu kiangah pulaak hi. Zingsang thawh ciang leh nitak lup ding ciangin zong a nu kiangah thungen dingin gen hi. Sabbath ni ciangin kikhawm dingin a nu sawl den hi.\nTua bangin Lethabo in a nu kiangah a gen ciangin a nu in lamdangsa hi. Bang hang hiam cihleh amau innkuan pen Khristian innkuan hi lo uh hi. Lethabo’ nu Gomolemo in SDA sangah a tapa Tan 3 sinin, a sangkahsakna hangin a lungdam hi. Sabbath ni ciangin Eastern Gate Primary Sanginn ah kikhawm uh hi. Koi bangin Gomolemo in biakinn hong tung thei hiam cih pen a lamdang khat hi lo hiam?\nLethabo in Francistown khuapi-ah Tan 3 ciang zo hi. Hih khua-ah mi 90000 val bang a teenna khua lian khat hi. Kum 3 khit ciangin Lethabo in laisim hamsa hi. A nu zong lungkham ahih manin Eastern Gate Sangah kah hi. A tanu zong tua sangah sangkahsak dingin geel uh hi. Tua sangah sangkahleh Pasian thu zong thei ding hi.\nGomolemo in Khristian innkuan sung pan a khangkhia nupi khat hi. Ahi zongin a tate in Pasian thu tawh kipantah ding lunggulh hi. Leitung hun pai-zia kikhel mahmah ahih manin, Pasian theihtelna kisam hi.\nLethabo in lai zo lo ahih manin Tan 3 sinkik dingin a nu in sawl hi. Tawl khat khitteh Lethabo in kilamdanna tampi nei ahih manin Adventist sangkah manpha-sa hi. Tu-in Lethabo in lai zo mahmah ta hi. Lai Siangtho sim ding tha lawp mahmah hi. Jesuh thu-te a sim khak ciangin a khitui luang hi.\nGomolemo in a tapa Lethabo nunzia kilamdang a muh ciangin lungdam mahmah hi. Zingsang, nitak annek ding ciangin thungen hi. Sababth ni ciangin biakinn ah kikhawm uh hi. A nu zong kikhawm dingin va zol hi. A nu in kikhop ding ngaihsut lo ahih manin Lethabo in a nu aa ding thungen hi.\nKha 4 sung tawntung nau-haih ahih manin nisim lua hi. Lethabo in a sia-te kiangah a nu aa ding thungen dingin pulaak zel hi. Lethabo in a nu kiangah biakinn ah hong zui in. Pastor in nang aa ding thu hong ngetsakleh na cidam ding hi, ci-in kikhawm dingin a nu zawn hi. Tua bangin a tapa kampau a zak ciangin a nu’ lungsim lawngkha hi.\nA nu zong biakinn ah kikhawm dingin hong kithawi hi. Tua Sabbath a kikhop a kipan lua nawn lo-in, a cidam hi. Pasian in a tapa tungtawnin lamlahna a tel ciangin kikhop hong lawp semsem hi.\n2015 kum Sabbath School sumpi in Eastern Gate Sanginn huhna-in kipuak hi. 1984 kumin Botswana Union Conference in North Botswana leh South Botswana Conference ci-in khennihin kikhen hi.\nKanye Adventist Zato ah lupna 168 bang om hi. Kum khatin cina 40000 val leh OPD ah kilak 108000 val bang om hi.\nTu quarter Sabbath School sumpi in Mozambique leh Sao Tome gamah kipuak ding hi.


url: =Penglam in Zomi Nam Ni laplo ~ Hau Za Cin :: ZOMI DAILY\nposted on 15 February 2012 at 12:06 pm Lomkholna: Article, Hauzacin, Zomi Nam Ni\n“…kohte sisan Zogam leitanga kibuakhiate hangin note in Zomi Nam Ni nuamtak na zangta un…”\nAhi zongin kumkhat pen Tedim ah Zomi Nam Ni kidawn ngeingai dingin makaite in gel uh hi. Penglam zong tua lam manawh in a cihngei zel bangin khualzin January 20 niin kipan a, Zomi te tenna khua tuamtuamte a banban in a nawk toto hi. Mite in na dawn in makaite in khua khempeuh ah na thupi bawl a, amah zong ahih theih zah in a hanciam hi. Nek leh dawn leh pahtawina te khempeuh sangin mite in Zomi Nam Ni thupi taka dawn ding a utna uh a lungdamzaw hi. Mipi te in zong tua theisiam ahih manin “Pu Penglam a dawn hi kei ung, Zomi flag leh Zomi Nam Ni a dawn hizaw ung” a ci den uh hi. Khua khat ah zan khat giak, nitak simin Zomi Nam Ni thu leh Zomi flag thu gen in khua mipi te tawh hun nuam a zangden uh a, khuasung nungak tangvalte in Zomi Lam leh Zo ngeina tuamtuam lahna tawh hun na hialbawl den uh hi. A zing ciangin khua dang ah tua bang maha hun zang dingin a kipankhia kik uh hi.\nTua banga lam a pai laitak un khuazing sungah Penglam in a khe tawh palkhak khat anei hi. Gul palkha hi dingin ki ummawh ahih manin a lawmte kiangah, “Ka khe ah gul hong kivial hiam aw hong etsak dih un” ciin a sam hi. A lawmte zong thakhat thu in hong diangphei uh a, Pu Penglam khe a det uh leh bangmah a mu kei uh hi. Lamsak lamkhang det in a zon uh hangin bangmah a mu kei uh hi. Tua ciangin lam a pai leuleu uh hi. Sau pai man nailo cih ahih laitak in a khe ah hong ki-awk long long khat a om leuleu hi. “Ka khe ah gul hong kivial hiam aw hong etsak dih un” aci leuleu hi. A et kik uh hangin bangmah a mu kei uh hi. A pai leuleu uh hi. Sawt pai nailo cih ciang a liangko tungah puanza hong kibaat bangin a thei a, a lawn hangin a lawngkha kei hi. Kiluai ngeingai ahih manin a dinkhawl a, “Ka liangko ah hong luai ngeingai khat om bang hiam hong etsak dih un,” ciin a sam kik leuleu hi. A etsak uh hangin bangmah a mu kei uh hi! A khe ah a awk den khat om, a liang ah a kiluai den khat om—bang hiam cih a theizo kei uh hi. A manawh khua lam zuan in nawhsa in a pai zel uh hi.\nA manawh khua uh amau hun laia khua lian leh minthang Zangsai khua a tun dektak uh ciang khuanawl pan Pu Penglam khe ah a awh luailuai khat a om leuleu hi. Amah zong lamdang sa, lah tamvei sata pian ahih cianga, “Ka khe ah hong luailuai den pen bang na hiam? Kua na hiam? Kuami kuasa na hiam? Bang thu bang la om a, bang deih na hi hiam? Hong kigen in..” ciin a hangkhia damdam hi. Amah a zuite in Pu Penglam, cikmah huna a heh, a haan amu ngeilote in tuabanga thakhat thu ah lungduai zo nawnlo a muh uh ciang lamdangsa in a ling keukeuh uh hi. A datmei uh zong de ngam pak lo in taanglo in, dai dide in a ding uh a, kuamah a phun a pau ngam a om kei uh hi.\n“Pu Penglam aw, na khe ah a luailuai, na liangko ah hong luailuai pen kei ka hi hi. Na sanggampa, Zomi, na pianpih, na laizom, na sisan kizoppih ka hi hi. Zomi Nam Ni ah kihel dingin na khualzin thu ka lawmte tawh ka zak uh ciangin koh zong hong zui nuam, hong kihel nuam in ka ut mahmah uh hi. Ahi zongin mihing muh theih pumpi leh sa tawh hong kihel thei nawnlo ka hih manun, na khualzinna ah na nung hong zuiin na paina peuh ah tha hong pia in, na nung panin kong tawsawn den uh hi…”\n“Tua ahih leh nang kua hi a, na lawmte na cih kuate hiam?”\n“Kei pen nong theihsa bangin Zomi hanga ka leitung nuntakna a taan, Zomi a ka pian man bekbek a ka nuntakna hong kilaksakpa ka hi hi. Ka lawmte ka cihte zong tua mah bang ahi uh hi…”\n“Aw, aw, aw… Zomi a na pian man bekbek a bawlsiatna leh thuakna bek hilo na leitung mihing nuntakna nangawn a suplawhte maw…..” [Pu Penglam in a kammal zom thei nawnlo in Zomi pasal takpi a lungsim vantungah khaitoh bangin hong om a, heh ding maw, kap ding maw… a thei kei hi]\n“Pu Penglam aw, phamawh sa kei in, koh pen ka ut uh hangin ka nuntakna uh leitungah hong kik thei nawnlo ding hi. Ahizongin ka Zomi pihte kiangah Zomi a ka pian man bekbek un ka innkuanpihte uh, ka lawmte uh, ma mipihte uh ngai mahmahta sele ung Zomi a hazate khut thuak in koh ka nuntakna uh na taanlawh in, ka sinsan uh Zomi te tenna leitang ah kibua khia hi cih na gensak un. Kote thuakna hong theihpih Zomi lia leh taang te aw, kohte sisan Zogam leitanga kibuakhiate hangin note in Zomi Nam Ni nuamtak na zangta un….”\n“Na khawlphot un, kong dotnop tampi om lai… kua na hia, na min bang ahia, na damlaiin na khua uh koilai, na lawm leh gual, na innkuanpihte kuate ahia… na khawllai un, kiho lai ni…. na ngakkkkkkk…”\n“…….. Zomi, Zomi, Zomi……….” cih bek lamkhang lam ah, luigal a kaan dong uh kiza vangvanga, Pu Penglam hopihna te a dawng man nawnkei uh hi.\nA pau, a phun omlo, a taang, a pai kuamah omlo… tua mun ah kipuk in khuaphawklo in a tuuk khin uh hi. A khuaphawk kik uh ciangin Tedim Hospital inndei sung na hi a, Zomi Nam Ni a zangkhin, Zomi Nam Ni zatna pan a ciahte in Pu Penglam damlo lupna tungah a lum a veh ngeingai uh hi…..\nPrevious: How Chin capital was moved ~ Dr. Vumson Suantak\nNext: Interview: Cinpi (Idol) – Lasiam, Laphuak, Video Film Star


url: =Naungek Jesu na bangci zonhiam? ~ Sia Do Khup :: ZOMI DAILY\nposted on 11 December 2016 at 7:00 am UTC+9:30 Lomkholna: Article, Biakna, Christmas, Dokhup\nAmah na theih nading uh limin hihbang hi ding hi: puan tawh kitun naungek khat, gan annekna kuang sungah a kisial na mu ding uh hi. (Luka 2:12) Herod kiangah a kihil kik loh nadingun a mang sung uh ah Pasian in hilh ahih manin, lampi dang tawnin a gam uh ah a ciah kik uh hi. (Matthai 2:12)\nHong suak naungek Jesu pen mipilte leh tuucingte in zong uh a, a zon dan uh a tuam tuak hi. Nang na bangci zon hiam? cih theih nadingin enkak pak ni.\nMIPILTE: Amau pilna tawh zong uh a, vantung ah aksi lamdang khat mu uh hi.\nTUU CINGTE: Pasian’ vantung mi in a bil uh tawh a zak dingun aw tawh gen hi.\nMIPILTE: A tel loh uh, a suah nading a cian lopi in zong uh hi. A mun a mual ding kan tawmtawm dong tawmtawm uh hi.\nTUU CINGTE: Gan annekna kuang sungah a om zia ding khempeuh puan tawh kitun naungek a muh ding zia khempeuh uh teltakin kihilh hi. Pilna nei lo uh ahih manin a tel mahmah ding dongun kihilh cian hi.\nMIPILTE: Aksi a muh uh hangin vantung panin thukimpihna pahtawina lasakna za lo uh hi. Pasian hopihna cihte za ngei lo uh hi.\nTUU CINGTE: “Tua khit phetin tua vantung mi tawh vantung mi honpite thakhatin hong omin Pasian phatna la sa uh a, ‘Van a sang belna ah Pasian min thang hen la, leitung a deih mite tungah nopna om ta hen’ a ci uh hi. (Luka 2:13-14) Leitung mipil misiamte leh mihau mi minthangte, ukna neite, kumpite in a zak ngei loh vantung mite lasakna za mawk uh hi.\nMIPILTE: A tel lohpi uh, a omna mun a theih loh pa uh zong uh ahih manin vantung a aksi en sain pai kul mawk a, vandak veva sain pai kul den ding hi. Van dak sain pai uh ahih manin singkung lopa a kipan ganhing no tampi sik lum kha ding uh a, amau hangin a gim a tawl tampi om ding hi.\nTUU CINGTE: A suah nading mun leh naungek om zia ding limtakin kihilh khin ahih manin a mai uh enin lam pai nuamtakin pai ding uh hi. Bia khial kha leng cih lung himawhna om lo ding hi. Amau lampaina hangin a gim a tawl lawh bangmah om lo ding hi.\nMIPILTE: Mipil uh ahih mah bangin pilna neite, ukna neite thupi sa uh a, mi dangte biakna, midangte ngeina, midangte theihna, midangte upna, midangte zia tungtawnin Jesu zon sawm uh a, Herod kiang dong tung uh hi.\nTUU CINGTE: Pasian vantung mi in teltakin gen khin ahih manin Herod kiangah baan sawm peuhmah lo uh hi. A tel mahmah uh thu ahih manin midang ten kham leh zong kikham zo lo ding a, a pai nading mun uh a tun mateng uh pai lel ding uh hi. “Mi hai hon” a kicih hangin Jesu thu tel mahmah uh ahih manin patau lo ding uh hi.\nMIPILTE: Jesu kiang pan a ciah ciangin lamdang tawnin ciah dingin kisawl a gelkhia uh hi. Jesu a zon dan uh a khialh lam uh kihilh cian ta hi. Jesu thu a kan zia uh Pasian in deih lo hi.\nTUU CINGTE: “Tuu cingte zong ciah kik uh a, amaute tungah a kigensa bangin a zaksa leh a muhsa uh thute hangin Pasian min a phat uh hi.” (Luka 2:20) Tuu cingte a ciah uh ciangin Pasian min phat sain ciah uh hi. Mipilte sangin gam lumzaw uh hi. Topa Jesu thu pen gengen ding saksak ding hi, cih lamsangin amau pom uh hi.\nMIPILTE: Gel ciah khiankhian, lamdang tawnin ciah khiankhian napi uh, amau hangin naupang kum nih nuaisiah in sih lawh veve hi.\nTUU CINGTE: Pasian min phat sain ciah uh a, gam lum sain ciah uh hi napi amau hangin naupang khat zong kithat lo hi. Tuu cingte hangin naupang khat zong si lo hi.\nIh biakna sungah Pasian Kha om a, kipawlna mawkmawk hi loin a gamtangtang Kha Siangtho in biakna thu hong hilh hi zaw hi.\nKum 100 cin pawipi ih bawl khit ciangin ih phawk ding ka deih in, “Pilna nei a om ma a ih pu ih pate upna, Jesu thu a tangko ziate uh phawk huai hi. Pilna nei lo thu um masa nu leh pate kaihkhop sa pawlpi mite ih B.Th, BD, M.Div, M.Th, Th.M, D.D, Th.D, Ph.Dte tawh phelsuahin philbang zaangbangin ih thehthang lam ih phawk ding kisam hi.\nLai Siangtho leh Zomi ah hong ciah kik tapeuh in maw.\nItna leh Deihsakna tawh Topa Jesu sungah khuata mipa; Evan. Langh Do Khup\nPrevious: Syria galkapte leh apawl te’n Aleppo 85% lata ~ TK Lian\nNext: Malaysia Monorail Service kisia in Titiwangsa Station pan kumkhiat kul ~ ZD


url: =Malaysia gamsunga Operasi aomciang abuaimahmah RELA te naitha kikhansak :: ZOMI DAILY\nposted on 10 March 2018 at 9:02 pm Lomkholna: Malaysia, News, Sawltak, World\nMalaysia gamsung ah Prime Minister asemlaitak ahi Datuk Seri Najib Tun Razak in RELA te nitha, naitha khangsakding ci’n tuni Saturday (March 10) ni in genkhia cih Bernama pan kiza hi. RELA akici tepen Manglai in “People’s Volunteer Corps” kici a, Myanmar gamsung ah nidangin pituhsit ihcih tetawh kibang khading hi.\nAbeisa in Operasi ihcih kimat kihen aom ciangin Police leh Immigration te ahuhding in RELA te kizangden hamtang a, RELA tepen gilo phangphang mahmah uh ahih manin, aki kihta mahmah ahihi.\nHih RELA te ii kum 46 cinpawi “Rela’s 46th anniversary celebration” pen tuni in Taman Ekspo Pertanian Malaysia Serdang (Maeps) ah akibawl ahihi.\nRELA asem veve te lakah Volunteer leh Officer cih namnih in kikhen uh a, abeisa in nitha naitha “Allowance” zong kibangsaklo uhhi. Tua RELA asem khempeuh Malaysia kumpi in naitha RM2 ta khansakding ci’n kumpi thunei Prime Minister Najib in genkhia hi.\nVolunteer RELA tepen abeisa in naikhat RM6 apiak uh hi a, tu’n naikhat RM8 ah khantoding cihi. Officer RELA tepen abeisa in naikhat RM7.80 akipia hi a, tu’n naikhat RM9.80 ah khantoding cihi.\nVideo: Higher allowances for Rela members, officers\nRELA te ii naitha aki khansak nunungpen 2012 kumpek hita hi. Tuakum akipan RELA Volunteer te ii naitha pen RM4 panin RM6 ah ki khansak in, RELA Officer te ii naitha pen RM5.80 panin RM7.80 ah aki khansak ahihi. Tuazawh tukum 2018 kumciangin khatvei naitha kikhan leuleu a, RM2 ta aki khansak ahihi.\nMalaysia gambup ah RELA Volunteer leh Officer akigawm in mi 3.05 Million bang omding ci a, tuakhempeuh in nitha kikhanto ahih manin noptuamna angahding uh ahihi. Hih RELA tepen gamsung bitnading “National Security” akisapna bangbang ah asemte ahih manin, tua RELA te ii cihtakna te pahtawina in nitha akikhan cihi.\nNaitha akikhan banah hih RELA te ii zatding Digital Uniform Budget zong abeisa in RM100 Million akisehsa himahleh RM120 Million zattheihding in Prime Minister Najib in tuni in genkhia hi.\nMore: Malaysia gambup ah inn asangpen dawl 106 aphading khat maikum sungah kizoding\nMalaysia gamsung ah gamuk makai kiteelpi 14th General Election (GE14) zong asawtlo in hong tungkikding hita a, azenzen in Barisan Nasional te’n angahkik leh adang hamphatna zong ki behlap totolaiding cih Prime Minister Najib in hemgenpian (hinted) kici hi. Sawltak #zomidaily\nPrevious: Tanumei nei ahih manin nausuakcil nupikhat apasal in Acid tawh buaksuk\nNext: Mailam Chin National Day or Zomi Nam Ni ih bawlciang\nMalaysia, Bukit Bintang kuamsung tengah Operasi lut in gamdangmi 125 kimankhia


url: =Thai gamsung ah mawtaw tuahsia in, Myanmar gammi 13 si :: ZOMI DAILY\nThai gamsung ah mawtaw tuahsia in, Myanmar gammi 13 si\nposted on 24 November 2017 at 4:24 pm Lomkholna: News, Sawltak, Thailand, World\nThailand gamsung ah Van mawtawneu khatleh Truck mawtawpi khat kitaihkha in, Van mawtaw sungah atuang Myanmar gammi 13 si cih AFP pan kiza hi. Central Thailand ah tuni Friday (Nov 24) ni in thupiang hi a, aki nakkha mawtaw tepen limsiat mahmah cihi.\nTua Van mawtaw pen Mae Sot khuapan in Bangkok zuanin atailaitak cihi. Mae Sot cihpen Thai gamsung ah Myanmar gammi nasem “Migrant Workers” te alutna gamgikhua “Border Town” khat ahihi.\nThai Police Officer khatin agenna ah tua Van mawtaw pen Singburi Province sungah Friday zingsangtung lamin Truck mawtawpi pei 10 anei “10-wheeler” khattawh kiphukha cihi.\nVan mawtaw sungah atuang Myanmar gammi asi mi 13 tepen mawtaw aki phutkhak khitciangin meikanggawp sawnsawn ahih manin, amel asa hoihtak kicianlo a, kumpi thunei te’n aluanghawm te kuatenghiam, amin apuam kuatenghiam cih akansan laitak uh cihi.\nTua mawtaw ahawl pen Thai gammi khat ci a, tua Thai Driver zong tuahsiatna aphual mahah sisuakpah cihi.\nThailand gamsung pen lampi te hoihhetlo in, tuahsiatna piangpahpah a, mi tampipi in sihlawhden ci’n aki ciamteh ahihi.\nKumkhat in lamzikpi tungah tuahsiatna Accident tuamtuam hangin asipen mi 24,000 bang phaden hi ci’n World Health Organisation te’n Data pulakkhia uhhi. Tuabang in tuahsiatna te lakah alangphial bangpen Motorcycle, Bicycle leh khetawh apai Pedestrian cihte tuahsiat panin asi uh cihi.\nTualo Bus leh Van mawtaw tezong atuahsia tammahmah a, adiak in gamdangmi nasem “Migrant Workers” tampitak in Accident in sihlawhden uh cihi.\nMore: Tulaitak Malaysia – Thailand – Myanmar kikal leilam tawh nawkding lauhuai mahmah\nTukha kipatlam inzong Ayutthaya Province sungah Japanese Tourist te tuanna Van mawtaw khat tuahsia hi. Tua Van mawtaw sungah Japanese Tourist mi 4 leh Travel Guide khat atuang hi a, Truck mawtawpi khattawh kiphukha in, Van mawtaw sungah atuangteng meikanggawp in avek un si cihi. Sawltak #zomidaily\nPrevious: Nupi khatin kumkhat valdeuh aphapan atangek meikuang lakpan honkhia\nNext: Nainganzi nacih uh banghiam? ~ Zomi Quavadis\nMalaysia, Johor Baru datsisai ah mithat 2 te thusitna kineita\nPenang khuasung ah Saturday ni tui nai 12 sung pailoding\nExercise kimawlmawlte akhuak siangzaw\nTulaai Leitung Thuthang Tuamtuam te (30 August)\nKum thak – Ngaihsutna thak ~ T. Sawm Lian


url: =Isaiah 63 | Siantongluan.net\nIsaiah 63 |\nEdom gam, Bozrah khua panin puan ausan silhin a hong pai, a puansilhna-ah minthanna mel nei-in, ama thahatna tawh a hong paipa kua ahi hiam? A honkhiazo dingin hatna a nei, gualzawhna thu a zasak dingin a hong paipa pen Topa ahi keimah ka hi hi.\nBang hangin na puan san a, na puansilhte, leenggah cilna-ah leenggah a cilpa puan tawh kibang ahi hiam?\nMite lak panin kuamah in kei hong huhlo a, keimah guak in leenggah cil bangin minam dangte ka cil hi. Sinsona tawh amaute ka cil a, hehna tawh amaute ka tuancil hi. Ka puan tungah amaute si hong kithehgawp a, ka puan khempeuh tungah sisan hong baang khin hi.\nKa mite ka hotkhiat ding hunta ka sa a, a galte uh gimpiak ding a hun hita hi, ci-in ka ngaihsun hi.\nHong huh ding mi ka zong a, ahi zongin kuamah omlo hi. Kei a hong huh ding a omloh ciangin lamdang ka sa hi. Ahi zongin ka hehna in hong thahatsak a, keimahmah thahatna tawh ka gualzo hi.\nKa sinsona tawh minam dangte cilin, ka hehna hangin amaute zukham ka bangsak a, amaute sisan leilakah ka thehthang hi.\nTopa} itna kip, Topa phatnate, Topa in eite tungah a hong piak khempeuh tawh a kizui leh, ama hehpihna leh a lianpi ama itna kip tawh a kizui-in amaute tunga a piak, Israel innkuan tungah ama hoihna lianpite ka gengen ding hi.\nBang hang hiam cih leh Topa in, "Amaute pen keima mi taktak hi a, amaute in kei hong khemlo ding hi," a ci hi. Tua ahih manin a lungkhamna panun amaute a honkhia hi.\nVantung mite hotkhiat hiloin, Topa mahmah in amaute honkhia hi. A itna leh a hehpihna tawh amaute honkhia a, amah in a beisa hun khempeuhah amaute hoihtakin a kem hi.\nAhih hangin amaute in lehdo uh a, ama kha siangtho a dahsak uh hi. Tua ahih ciangin amah pen amaute gal suak a, amahmah in amaute a do hi.\nTua ciangin amaute in hun lui lai, ama nasem Moses hun a phawk uh hi. Ama mi a makaite honkhia-in, tuipi sung panin a paikhiatpih Topa} koi-ah omta ahi hiam? Amaute tungah ama kha a piapa,\nMoses tung tawnin a vangliatna zangin na lianpipi a sempa, ama mite mai-ah tuite khenkhamin, a minthan tawntungna dingin hih bang nate a sempa, tu-in koi-ah omta ahi hiam, ci uh hi.\nTopa in tuithuk kantanin amaute a paipih ciangin leilaka sakol pai bangin kip mahmah uh a, amaute puklo uh hi.\nLonona kuamsung a zuansuk bawngte bangin Topa in amaute tawldamna a pia hi. Tua bangin Topa in a mite lamlak ahih manin ama min thang tawntung hi.\nA siangtho, a minthang, nangma omna vantung panin hong ensuk in la hong mu in. Nangma deihsakna leh na vangliatna koi-ah omta ahi hiam? Na lungsim deihna leh nangma hehpihna kote-a dingin maimangta hi.\nBang hang hiam cih leh, Abraham in kote hong huhloin, Israel in kote hong phawkloh hangin nang pen kote Pa na hi hi. Topa aw, nang pen kote Pa na hi a, nangmah in tanglai pek pan kote a hong honkhiapa na hi hi.\nTopa aw, kote in nang kong kihtakloh theihna dingun bang hangin na lampi panin kote hong pialsakin ka lungsim uh khauhsak na hi hiam? Nangma nasemte, nangma luah minamte na ngaihsutna-in hong kihei kik in.\nNangma mi siangthote in tawlkhat sung bek na biakinn nei a, ko hong langpangte in tua na biakinn pen tuancilgawp khinta hi.\nKote pen nangmah in cikmahin na uk ngeiloh mite, nangma mi ahi ngeilo mite tawh a kibang ka suakkhin uh hi.\nTedim Lai Siangtho / Laibu: Isaiah 63


url: =Kin ngaihsut in ~ Sia Do Khup :: ZOMI DAILY\nKin ngaihsut in ~ Sia Do Khup\nposted on 1 October 2019 at 7:27 am Lomkholna: Article, Dokhup\n“hunhoih hunsia cih khen tuan loin Pasian’ thu hilh ding na kin ngaihsut nading, …….:..” 2 TIM 4:2 TDB\n1997 kum buai madeuhin Lamka ah cialpi bawlin ka om a, nipikal khat khit ciangin cialpi dangkhat om kik ding ahi hi. Lamka ah pulpit a ka zat puan teng nusia-in vai phamawh khat tawh Kalaymyo ka ciah pak hi. Ka pai kik main tualgal hong piang ahih manin Lamka lam cialpi ding teng kipelh mawk hi. Ka puan teng kila thei nawnlo ahih manin Tedim Bethel AG cialpi bangah khuasung vakna a ka zat puan gialbialbual tawh thu ka gen gamhgamh hi. Gal ven ciangin ka puante tawh ka kimu kik thei pan hi. Sep theihloh zan hun hong thei lua hi.\nZOMI EVANGELIST MASATE\nZomi Evangelist masate in lungdamna thu hilh ding kin ngaihsut mahmah uh a, Pianthakna thu hangin Dr. Pum Za Thang, Tonzang thongah kikhum, Dr.JM Ngul Khan Pau Thuklai palik ten man piangthak pawlkhat in honkhia, Dr. Gin Neih Thang, Dr. Suan Khan Thang, Sia Thawng Khen Thang, Sia Thawn Khan Suan cihte India panin gamgi kan tanin mat leh hen lauhuaina lakah na hong sem uh hi. Sia Thawng Khen Thang bang malkual ah sauveipi hong om a, ama hangin dawibia (Lawki) inn tampi Christian hong suak uh hi. Zomi Evangelist lakah lawlki inn tam a phiat pen hikha ding hi. Amah zong simmawh bawlsiat a lim thuak pawl hi. Kawlgam lam panin Dr. Hau Lian Kham leh Dr. Gin Khan Khual zong cialpi tamvei a bawl pawl uh hi a, Gospel hangin thuakna khitui a tam luan pawl uh ahi hi. Khang masa Evangelist pen amau teng bek hilo a dang tampi om lai hi.\nEVANGELIST KHANG NIHNATE\nKhang masate maban kizom ahih manin khua khatah piangthak nih leh thum na om hamtang a tuate tawh ma kipang khawm thei hi.\n1. Khe tawh kipai ciatciat lai.\nTua hun lai-in mawtaw tun lohna khua tam mahmah lai ahih manin khe tawh kipai ciatciat hi. Mawtaw tunnate zong mawtaw neilo saap zolo ihih manin pai mah kul hi.\n2. Ei van ciat pua.\nHong kicial hiloin ei veina tawh kikalsuan ahih manin vaidawn cih bang om selo, ei van ciat pua-in kipai phenphen hi.\n3. Kipulak tawm.\nKei bang phadiak minthang lo lua, pilna neilo lua kahih manin khatvei pulpit zat khak nading pen Pastorte upate tungah mo dong bang liangin kut ngaungau kul a, ong phal ciangun kinuam pha mahmah hi.\n4. Nek ding thalawh, sum kidong.\nPhaisat ah an ne a thu ka gen theih nadingin ka zinte inn ka lamsak a, cialpi bei main singkangzawl ciang ka tun man hi. Pangzang ah zong vaimim lak ka huh uh a, tua pan a piangthak Nu Dim Za Niang in tua zawh kum 28 khit ciang, nungdeuh a Sawbua Peniel Baptist cialpi ah an hong huansak a, 1991 Pangzang khanlawhna thu gen belin nei hi. Khitui Gospel kipatcil lai-in cialpi bawlna munah antang man ding ka kidong zel uh hi.\n5. Vauna tuamtuam tam.\nA dai dide Tuiphum sungah zong Kha Siangtho in na hong sep ciangin Kamtuampauna, lamna dianna, mangmuhna cihte hong omin so vingveng ahih manin a telsiam nailote nak heh pha mahmah uh hi. CID lam pan dan a kigelh vauna lai, India leh Kawlgam kawmin singnuai mite zat nahih manin khual na zin lai leh hong kiman ding cih peuh lai hong tung hi. Ko khua ah nong pai leh na pumpi in thuak ding cih peuh hi.\n6. Sum tawm K.S.T nasepna khauh.\nA semte ginat man zong hituan loin Kha Siangtho Zogam leitang ah a buak a kibua ahih manin sermon om seloin zong khanlawhna piang lel hi. Sum tawm bei mahmahin khanlawhna lian mahmah ahih manin a met tam mahmah hi.\n7. K.S.T hangin Pawl kideidanna bei.\nI gamah Kha Siangtho hong kibuak ciangin i biakpiak zia hong kinaihuai ciat ahih manin kideidanna hong bei a, “Nang bang pawlpi?” cih dotna hong bei hi. Pastorte leh Evangelistte khut kilenin na kisem khawm liai-liai ta hi.\nEVANGELIST KHANG THUMNA\nKhang masa pen ka theih hangin neulai kahih manin “Hong gum Topa mual hong suak hi en ve un” ci-in amai gual a khut beng keukeu pawl kahi lel hi. Khang nihna leh khang thumna ah Gospel thu tangkoin om kha kahih manin Pasian hehpihna ka phat hi.\n1. Pata nasep\nKhangno thahat laite leh Kha lam a tate tawh kisem khawm ahih manin pata nasep hi-in nuam mahmah hi.\n2. Khe pai tam nawnlo\nKhanlawhna thupha hangin i gam hong khangto ahih manin mawtaw leh cycle vive tawh kipai ta hi.\n3. Nek ding patau nawn lo.\nKhanlawhna hang a i ngah thuphate mit tawh kimu ta ahih manin Khanlawhna deih lo taktak tam nawn sam lo hi. Tua hi a, pawlpi hanciamna leh sumbawlte, gamdang a omte’ sponsor vive ahih manin kitaai mahmah hi.\n4. Kigim pha mahmah hi.\nNidangin pawlpi sungah Khanlawhna deih lo tam lua ahih manin cialpi khatvei bawl theih nadingin khitui tampi a luan phot kul, phalna ngah ciangin sum ding omlo khitui luang leuleu, sum om ciangin a gen ding omlo Pasian mizat tawm lua kap leuleu cih bang ahih manin tua pawlpi pen cialpi kibawl main a khanglo khin hi mai hi. Tu hun ciangin intek pawlpite’ khitui tawm lua ta ahih manin a semte kigim mahmah leuleu hi. Taksa taai mahmah kha gim mahmah cih ding hi.\n5. Van zat nuam mahmah.\nNidangin meilah kivak, mic loin ki-awng hi. Tu hunin pawlpi kimah sound system, music van hoih ciat, a zangsiam zong tam ta ahih manin nuam pha mahmah ziahziah hi. A poina khatah bel Kha Siangtho neilo music lam pih kitam leuleu hi.\n6. Khangno Evangelistte\nI minam bup khanlawh nadingin khangno Evangelistte hahkat mahmah uh a, gam sung gam pua zinin tawlnga man lo uh hi. Amau bil ah ka huau sim khiankhian thu khat om a, “Na khangno lai un mun tampi zawh sawm un maw” ci-in ka tuahsa thu tawh ka hanthawn zel hi.\n7.Online thu kizaktuahna\nNidangin lai kikhak bek hi a, tu hunin bel tuni a cialpi kibawl pen leitung bup pan ki-en thei ziau hi. Na sermon online pan ka ngai a ka piangthak a ci a om ciangin kinuam mahmah hi. Alangkhat lamah en leng evangelist ten sermon thak sawtvei kinei thei nawnlo suak hi.\nZogam khanlawhna hangin khuapi khuata a, nu leh pa uk zawh loh khangno tampi kikhelin gam sung gam pua ah mipil, mihau, milian suak uh hi. Kamsangpa Joel cih bangin naupangte pan pitek putekte tung dongah Kha Siangtho kibua ahih manin a metna hamphatna thei ciat uh hi. Tua hangin Zomite sungah Mission, Cialpi leh Cimawh huh nading sum kipiak thanuam pen den hi. Tua pen khang kizomin Evangelist nasepna thupha hong pia Topa Pasian hehpihna hang ahi hi. Lungdamna thu sangin a kin huaizaw bangmah omlo takpi hi. Khazih sungah hong it; Langh Do Khup (Khuata mipa)\nPrevious: Bill Gate sangin ahauzaw tadensa zuakpa ~ Zomi Quavadis\nNext: Melbourne Khuado pawi 2019 Report (Part 4)\nZBC vaitawh kizom in kikum leng ~ King Mang\nCovid-19 Update X: White House pan theihhuai (April 5)\nSouth Korea gamsung Highway khatah mawtaw 7 ki phukhagawp in mi 2 si, adang 16 liam\nAdangteng koi ah om?\nA Nuamlo in Maban Thanemsak thei


url: =Ka pa hong hilh Zi zon dan ding. Gelh - Cin Ngaih - Laibu Saal\nHome > Thuluui/Articles > Ka pa hong hilh Zi zon dan ding. Gelh - Cin Ngaih\nKa pa hong hilh Zi zon dan ding. Gelh - Cin Ngaih\nKa pa hong hilh Zi zon dan ding.\nAgelh - Cin Ngaih\nNanga dingin migii thu nuam mahmah kahi dinga lungsim takpi tawh kong omkhawm ding hi. Numei te tawbo hoihna,a hih kei leh anawi omdan ahoihna tawh lung himawh ken la, ahih hang' lungsim hoih leh akhuak hoih nalam ah lung himawh zaw in. Ama itna leh thuakzawhna neihna ah lung himawh zaw in. Banghang hiam cih leh kum 5 kum 10 khitciang, nawi aihkei tawbo hanga ki itna hinawnlo ding hi. Tu’n mu theiding hiteh, na nu tu’n in a awmtha te thep dide ta in, atawbo tezong avekpi phialin thep hi. A hihhang koh lungnuamtak in ka khuasa khawm uh a, tuciang dongmah ka it mahmah a, aman zong tuciang dong hong it mahmah hi.\nSum adeih lua numei zi dingin nalak khaklohna dingin kidawm in. Ka cihnopna in atawntungin asam, puan, taih khedap, bags, numei te pheituan sungteen leh make-ups cihte agengen numei. Nupa suahna in hih thute khempeuh hang hilo hi. Make-up, puan, taihkhedap leh numei te pheituamsungteen kihello in nupa nun nuam in tuciang dong kidingkip thei dinga, ahihhang itna kihello in nupa nunnuam kidingkip theilo hi. Na nu tawh kaki teen in, mawtaw ahihkei inn ahizong kanei kei hi. Pilna nangawng zong kasin kei hi. Ahihhang suunmang kanei a na nu in hong lungkim pih in hong panpih hi. Na suunmang hong panpih lo numei khat pepeuh minute khat sung nangawn ama thu lungsim sungah koih a ngaihsut ding taklo hi.Na suunmang sanga hoihzaw suunmang anei numei na muh a leh, azenzen in nangin tua bang khat na ngah a leh nangpen akampha mahmah nahi ding hi.\nKa ta aw, nabil hoihtak in hongngat inla kathu gen ngai in, hihbang numei namte napel ding hi, hihbang numei namte teenpihna tawh khialkha ken tua bang ahihkei leh tua bang a nateenpihna hangin kisiik kik mahmah ding hiteh. Ka cihnopna in tuabang numei in atawntung in mikhempeuh hoihloh nalam gending aneite hi. Azenzen in hihbang numei namte namuh khak leh taisan in.\nNumei zidingin nateenpih khial khathei ding namkhat in tua numei in nakhempeuh ah aphunphun theite (lungkim lohna agen khiakhia) hi. Na khat nalei aleh hih lei huai zaw hong ci ding a, nakhat nasep aleh hih semding kilawm zaw hi hong ci ding hi. Hehpihna tawh paikhiatsan in.\nNumei te atamzaw in kampau nuamsa mahmah uh a, ahihhang nai nih sungbang apau pen minute nih bang ngaileng “bomb” apuak kham ding mahmahbang liang hi. Akineih khem zi naneih khak ding kidawm in pil vangin. Akineih khem numei nu theihding haksa hetlo hi. Amah in nakhempeuh thu atawntung in hong theiding a, amah hong kidawm mahmah ding hi. Na mitte sii inla na lungsim hon leteh na mu ding hi.\nNumei genbaanglo kuamah omtuanlo hi. Na suunmang hong muangpih numei na muh aleh, tua numei in nang hong zahtak in na hoihloh nate hong puahphapih in tua banah tua numei in akhempeuh ah amathu bek zanglo hi tua ahiman in tua numei khahsuah ken. Ahih hang nangpen mi genhak lungkhauh mi na hihloh ding phawk gige in. Na zi zongdan ding kong hilh khin zo hi. Numei hoih khat ngahin ahihhang nang pen pasal hoihlo khat hi leteh, nupa nunnuam nanei tuan kei ding hi. Nanga dingin zi onglaksak zolo ding hi’ng ahihang zilak danding kong hilh khin hi. Na zi ding zonga namuh hun ciang, ka thupha te dingin hong la in.\nItem Reviewed: Ka pa hong hilh Zi zon dan ding. Gelh - Cin Ngaih Description: Rating: 5 Reviewed By: Cinpu Zomi


url: =Mopawi bawlin Motorcycle 100 valtawh khuasung ah ki vakpih :: ZOMI DAILY\nposted on 16 October 2017 at 10:53 am Lomkholna: China, News, Sawltak, World\nMopawi pawlin Motorcycle 100 valtawh khuasung ah ki vakpih\nChina gamsung ah nektheih aki vaikhak ciangin apuakkawikawi “Food Delivery” asem pasalkhat in zi nei ahih manin, anaseppih te’n lungdampih mahmah uhhi. Khuasung ah mothak lopna in Motorcycle tawh kizui ngalhngalh in vakpih uhhi.\nChina, North-east Tianjin City sungah abeisa October 01 ni in thupiang kici hi. Monu leh mopa amaipenpen ah Motorcycle khatah tuangkhawm in paimasa uhhi. Anung ah Food Delivery anaseppih te’n Motorcycle 100 valtawh zui ngeingai uhhi.\nKhuasung ah Motorcycle hizahzah akizui akimuh ciangin khuasung mipi te’n lamdangsa in, lunglut mahmah uhhi. Photo leh Video kizaihpah ngeingai in, Chinese Social Media Platforms tengah ki thehzakpah hi.\nVideo: Food delivery man married on scooter with hundreds of fellows riding after him on street\nAtuamdiak khatah monu leh mopa azui alawmteng in puansilh Jacket akibang vive silhzihziah uh a, anungpan in zui diamdiam uhhi. Motorcycle lukhu, Helmet nangawn kibangsak in zui ngeingai uhhi. Amukha te’n lungkimhuai mahmah hi citek uhhi.\nRelated: Mopawi bawlnading ah Helicopter tawh azuat laitak vanleng kia in monu si\nMopawi cihpen khangkhat in khatveibek akibawl himawk ahih manin, Sengam ah akiteengthak Chinese Couple te’n anopci theithei, atuamdiak cihbangin pawithei uhhi. Sawltak #zomidaily\nPrevious: Myanmar, Naypyidaw Airport ah thau pawlkhat kiman\nNext: Philippines, Marawi ah thautawi migilo te makaipi 2 kithatlum


url: =Farewell Sia Joseph Kam Tung Sang :: ZOMI DAILY\nNi leh khate hong beibei in, kumte zong hong cingto zel ahihman in ut in ut takei lehang “Mangpha” cia khut kilet zong hong kul zel hi. Tua bek tham lo in tukum sung bekbek in zong Pasian thukimpihna tawh Zomi zumpi a sem ngei leh asem lai ZAM palai sungpan in mi thum in gamthumna lam hong zuatsan khin ta uh hi. Lungdam huai mahmah napi a omlaite ading panin lunglen huai giugiau in koilai hiam khat hawm tuam heuhau mawk hi. Ahi-zongin kikhenna hih leitungah gamlina ih tun kim dong mah maitai takin khitui tawh kikhen zel ding himai lo diam!\nTukha ni 19 ni in ih it mahmah Sia Joseph Kam Sang in a innkuanpih teng tawh Des Moines City, IOWA State, USA ah hong lensan leuleu hi. Amah pen leitung pilna laitaan ah cileng. Sc.,. Th., Laisiangtho ah zong thei akisate a tam dot khollo ding zahin laitaan sangpi mah na nei hi. Hih pilna nihte gawmkhawm in Zomi zumpi ah palai hong sep ciangin cina luna teng akem leh akhoi dinga muan teng lakah khat hong hipah a, panmun kipia pah hi.\nCihtakna leh kiniam-khiatna tawh han ciam takin nasep hong kipanto pah ngiat ngiat in, kum nga sungin mimal 500 val UN Card ngahsak zo hi. Muanhuai ahihman in panmun tuamtuam ngahtoto in, a len ni ciangdong ih Zomi zumpi ahi ZAM ahsep lai tak ahihi.\nAmah pen thuman bek mah aci tiuteu khat hi in, thutak anuntak pih ngiat khat zong a hihi. Kampau lam bel zolsak daldal khol lo hi napi a lungsim hoih in mi nunnem mahmah khat hi a, amah atel ciante genna panin“a kamsung sawk leng zong hong pet lo ding hi” cihte pawl ahihi. Mi zong deihsak ngiat ahihna tawh kizuiin ama kep leh khoi cina luna tampi takin UN Card ngah thei uh hi.\nKizep kipuah zong siam in nisim in “Smart” mahmah den hi. Hun zong zahtaak in, a hih theih laiteng a dam naak leh zekai cih om ngei lo hi. Ama tunga nasep kipia khat pen azawh siang sitset dong mah sem pah in, laikhawl din khawl cih bangte om sak ngei lo hi.\nItna leh deihsakna anei, a kiniamkhiat mahmah leh thumanna leh thutak lamah nungtolh lo in a ding tiuteu den ahi Sya Kamsang pen zahtaakna ka pia uh a, a tuntunna ah zong nuamsa in maitai den ding hi cih pen kote lametna leh deihsak thungetna ahihi. ZAM iNFO\nPrevious: Hunhoih (Appointed Time or Opportunity)\nNext: Kammal kilawm pawlkhat (Azom 29 May)


url: =KL khuasung sanginn meikangpen akihal hiding in ki ummawh :: ZOMI DAILY\nposted on 17 September 2017 at 12:50 am Lomkholna: Malaysia, News, Sawltak, World\nMalaysia, Kuala Lumpur khuasung aom biakna sanginnkhat meikatna hangin mihing 24 takin zankhatthu in sihlawh uhhi. Tua biakna sanginn pen “Darul Quran Ittifaqiyah School” kici a, tua meikatna ah akihelding in aki ummawh muanmawh mi 7 kiman cih Bernama pan kiza hi.\nKuala Lumpur Police chief Datuk Amar Singh Ishar Singh inzong hihvai tawh muanmawh khangno mi 7 te kiman taktak mahhi ci’n genkhiakhin hi. Tua akiman khangno tepen kum 12 panin kum 18 kikal vive ahi uhhi.\nPalik te’n hih meikatna vai hoihtak in akanbehbeh uhciang in muanmawhhuai omsa uh a, hihpen amawkkat hiloding hi, gitloh gamtatna khatpeuh kihelding hi cih mukhia uhhi.\nTuahang in khangno mi 7 amankhia uh hi a, tuate pen September 22 nidong kemcip photding uh a, thudotna atuamtuam in neiding, criminal probe kibawlding uh cihi.\nMihing luanghizah in asihlawh meikatna vaipen mawkkoihsawm hetlo uh a, meikatna leh kithahna ci’n “Section 435 of the Penal Code for mischief by fire and Section 302 for murder” thukhun tawh kanta uhhi.\nSaturday ni in Kuala Lumpur Police chief Datuk Amar Singh Ishar Singh in hihvai tawh kisai in Press Conference ah agenkhiatna ah khangno amatkhiat uh mi 7 te lakah mi 6 tepen Ganja (kanza) tep uh cih kimukhia “tested positive for ganja” cimawk hi.\nHih meikatma in tua khangno te leh sangnaupang te khatlekhat ki khelbawl, ki elbawlna omtuak a, tuapan in khatlekhat kitelkhia uh hidingin ki ummawh cihi.\nTuaban ah akimankhia khangno mi 7 telakah mi 2 tepen abeisa in Police Record neingei uh a, mawtaw gukna leh mipi buaisakna tawh thunawngkai anei ngei uh ahihlam ki mukhia hi.\nTuaban ah muanmawh khangnote tungpan in Motorcycle khat leh alukhu Helmet, puanpawlkhat cihbangzong ki mankhia cihi.\nVideo: Tahfiz fire: Students rescue baby from top floor\nTuaban ah meikat laitak in meikuang pen akilawh mengmeng dingin Gas bung kizang hiding cihi. Tua anhuanna Gas Cylinder tepen innnuai Lower Floor bekah akizang hi a, ahi zongin tua meikatni in Upper Floor ah Gas Cylinder bung 2 tak kimukhia ahih manin, meikatni pekinzong muanmawhna ompah hi.\nHih muanmawh tawh mat athuak khangno tepen kumpi sanginn panin ataikhia, khangno agina taklo pawlkhat nahihtuak mawk uhhi. Hihthu tulaitak Malaysia gamsung Social Media ah aki lunglut mahmah laitak hi a, meikatna ahang taktakpen kitheinuam mahmahtek hi. Asawtlo in kumpi thunei te’n hong pulakkhia khading in ki lamen a, athu lunglut huai semsemleh kilawm hi. Sawltak #zomidaily\nPrevious: Zatep meikhu gimnam pen anu gilsung aom naungek te’n thuaklah mahmah\nNext: Zomi 2 (Myanmar) Imphal International Airport ah kiman


url: =-- Tulaai Leitung Thuthang Tuamtuam Updates Feb 25,2014\n· Kawlgam sung a piang leisung Sathau te tawhkhiatnading in tupan kipan kum 5 sung in sum $3billion zang in na kiseemding hi ci in Thaigam bulphuh leisung sathauto PTTEP company te in Feb 25,2014 ni in taangkokhia uhhi.\n· Irrawaddy Huam Pathein khuapi ah 2008 kawlgam thukhun puahloh phamawh ahihman manlang takpuah un ci in mipi 500 in Feb 25,2014 ni in lungphona nasia tak nei uhhi. Ongki zomtoto leh kawlgam ah buaina lian pianglah loding in mipawlkhat in lam en hi.\n· Security kuullo zatnuam mahmah Apple company te bawl vante tung ah Virus lungno luut ahihman in Apple company te in Apple vanzangte kidawmding in Feb 25,2014 ni in taangkokhia uhhi. Iphone,ipad leh ipod te ading security kibawl khin a ahizong in Apple laptop leh desktop te ading kibawl thei naailo ci uhhi.\n· Pakistan gam nitumna lam dungteng Taliban migilo te phualpiding a upmawh namun teng ah Pakistan gaalkaap tein nasia tak in vanlamtawh operation gaaldona nei uh ahihman in Taliban miding a upmawh 30 Feb 25,2014 ni in si hi ci in kumpi lamte in genkhia uhhi.\n· US leh South Korea te gamnih kipawl gaaldona kisinna nasiatak in aneih laaitak un North Korea gaalkaap te in Feb 25,2014 ni in gamgi dung ah gunkuang neu te tawh lausak nawngkaai sak ahihman in thau aginkhaak ding lau huai hi ci in south Korea te in gen uhhi.\n· Russia gam Moscow khuapi leh Kremlin khuapi te ah Russia kumpi langpang pawl in Feb 25,2014 ni in nasiatak in lungphona nei uh ahihman in mi 500 palik te in mankhin ta uhhi.\n· Lam et hetloh leh genkhol hetlo in Israel Vanlam gaalkaap tein feb 25,2014 ni in Lebanon gam nisuahna lam Syria tawh gamgi Bekaa Valley khua sungteng nasia tak in kap in do uhhi ci in Lebanon state news in genkhia hi. Hih gaaldona aneih sung mah un Hezbollah gaalkaap te phulum bang in ongphul lamlam cih genbeh hi. Israel te bel atheilo bang in pauselo uhhi.


url: =Malaysia Uber Taxi tungah numei khat damiah tuak, van manpha teng kisut :: ZOMI DAILY\nposted on 23 May 2017 at 2:02 pm Lomkholna: Malaysia, News, Sawltak, World\nZanni Monday nitaklam in numei khat Uber mawtaw “Taxi” akawmleh mawtaw sungah damiah tuakin avanteng kisut cih theStar pan kiza hi. Tua numeinu pen kum 26 aphakhin khat hi a, nidang atuanngei Uber tetawh kibanglo in, lungsim patausak gawp hi.\nMonday nitaklam 9:30pm hunpawl in Mid Valley panin Puchong Jaya ciahding in Uber Booking abawl ahihi. Uber mawtaw sungah atuan ciangin mawtaw hawlpa gei ah pasal khat tu cihi.\nOne Puchong Business Center atun uhciangin amai mawtaw hawlpa geiah atu pasalpa in temta ngatin numeinu ii avan manphaneih teng suhsak hi.\nAdeihteng uh alaksak khitciangin tua numeinu pen lamzikpi gei ah nusia uhhi. Kamphatna tawh tua numeinu pen mawtawhawl khatin hunin, Police Station ah Report bawlpih hi.\nDamiah atuak numeinu pen lauhuai in khitui naptui tawh kidim in lingkelekel cihi.\nSerdang Deputy OCPD Supt Lee Wai Leong inzong hih Uber damiah tuakpen apiang takpi hi a, mawtawhawl Uber Driver pen aki zonsan laitak hi ci’n genkhia hi.\nUber Company tezong hihvai kidong himahleh athu aki kansan laitak ahih manin, Uber Company paninzong bangmah genkhiathei nailo uhhi.\nUber thuneite leh kumpi thunei te kipawlkhawm in, hih Uber Driver pen aki kansan laitak ahihi. Uber Company in khuasung mipi te ii Safety pen athupipen in ka ngaihsutkhat uhhi ci’n Uber Company te’n genkhia uhhi.\nRelated: Malaysia gamsung ah Bawngnawi, Kelnawi sialdawn kiphallo ~ ZD\nTaxi limlim asungah ahawlpa lobuang adangmi atuangsa aomleh kidop huaihi. Adiakdiak in Grab Taxi te’n GrabShare cihkhat mawtawsaap akiman zawdeuhding in abawlkhat uh om a, numei khatguak in GrabShare pen zat huai khollo hi.\nGrab Taxi leh Uber Taxi te hongom ciangin Malaysia gamsung ah Taxi damiah atawm zawdeuh in akituat, amuanhuai zawdeuh in akituat ahihi. Ahi zongin migilo, damiah tezong haihetlo uh a, mipi muanmahmah Taxi Services te tungpan inzong damiah nataih vevemawk uhhi. ZD Sawltak #zomidaily\nPrevious: American Singer “Ariana Grande” in Manchester ah Concert abawl laitak puakkham, mi 19 si, 50 liam\nNext: Australia pan dahpihna: Tg. Joshua Kheen Nang Gualnam


url: =Zolai Simbu Kum 100 Cin Pawi Ah (5) ~ Hau Za Cin :: ZOMI DAILY\nZolai Simbu Kum 100 Cin Pawi Ah (5) ~ Hau Za Cin\nposted on 11 January 2015 at 11:08 am Lomkholna: Article, Hauzacin\nZolai Kum 100 Pawi ni hong tung ngawngawta ahih manin mikim kilawp in kizem sitset vive in Tahan Tuiphum Pawlpi biakinn kongmai ah ka ding tiptep uh hi. Nitak nai 5 pan mipi hong tam semsem in biakinn kongmai ah kidim ziaizuai a, khawmpi sungah hong kihello ding khuasung vak mite adingin lampi paina ding zong omlo zah phial in mi hong tam ahih manin lamnawl ah hong pelh uh kul liang hi.\nPawi hong ding Rev. Tuang Khan Kap, Ex-Secretary, Zomi Christian Literature Society (ZCLS) in a Zopuan silh kilawm linlian tawh a khut ah Lai Siangtho leh Labu tawi kawmsa in mipi leh makaite mai ah dingin maitai takin mipite hong en kawikawi a, tu laitak ZCLS Secretary Rev. Lian Khen Pau in hunzat ding dan pulakna tomno a neih khit ciangin Pasian kiangah lungdamna pulakin, mipite tungah lungdamna pulak in, makaite tungah lungdamna pulak in, a khut taklam tawh a mai a kikoih temteh (scissor) la in, “Pa min, Tapa min, leh Kha Siangtho min tawh Zolai Simbu Kum 100 Cin Pawi ka hong hi,” ciin a sam khit ciangin lampi khaktan a kikhung khauzang teptan a, khauzang tungah kikhih mutpuak lompite vantung lam ah lengto in mipi in lungdamna khut beng ngeingai in kiawng ziahziah hi. Thungetna khit ciang lasakna tawh biakinn sungah lut in Zolai Kum 100 Cinna Pawi a kizang suak pah hita hi.\nTunkim Ni ahih mah bangin sak leh khang pan hong pai siate, makaite, khawmpi simte leh inntual pawlpi pan hong zindo khempeuh biakinn sungah kitu mitmet a kitazolo ahih manin a pua ah zong tutna tampi kidawh behlap in kitu dim zihziah hi. Inntek pawlpi te bangin a pua lam pan hong paite awn masa uh ahih manin biakinn sung ah tu masa lo uh hi kici hi. Zomi ngeina lengla do siam, zindo siam cihte Christian i suah khit kum za khit ciang zong kikemcinglai, kizang lai a lungdam huai mahmah hi. Mite adingin thupha hiding a cih pen uh a nungta Pasian i theihma pan i neih khit hinapi tuni tanin kizangsuak ahih manin minam hampha hi hang ka ci hi.\nPawipi sim dinga hong pai bekbek ‘taangmi’ (delegates) bekbek zong min khum 324 bang pha hi kici a, tualo minkhum kikkik zong om hih tuak a, mipi kisim nailo khua pawlpi ciat pan hong kisawl teng zong khawmpi nuam mahmah ding khop kihita hi. Tua manin tutung khawmpi, Jubilee pen a lawhcing mahmah suak pah hi. Pawlpi pan hong kisawlte in meetna, theihna, ngaihsutna thak bangzah ciahpih kik uh cih pen a gah kimu lai dinga tua tawh gawm leng a lawhcing mahmah hilo hiam ka ci hi.\nZin Muak ni ahih mah bangin khua tuamtuam pan hong paite maitang kilahna leh muakna ahih manin tua hun ZCLS laiatpipa in hong makaih suak pah a; thugenpi ding Rev. Dr. JM Ngul Khan Pau leh a zi Nu Lucy Engjadim te muakna leh maitang lahna hong nei masa hi. “Zomi te in Pasian nasem tampi tak i nei a nupa kop hialhial a Pasian nasema zin tampi kinei hetlo ahih manin tutunga Siapate nupa pen i angtangin etteh huai a, hong khamuangsak mahmah uh hi. Topa in amau hunzatna ding leh a thusunna dingte vuah thupha pia in a za ding mipi khempeuh in zong hamphatna leh meetna, kha lam ah thadimna takpi i ngahna dingin Topa in thupha hong piaksakta hen,” ciin mipi mai ah dingsak in mipi in khutbeng ziahziah in kivaidawn hi.\nA zom ah Zolai hong bawlsakpa Cope topa leh Zolai khantohna thu, tuni ciang dong Zolai a kipuahtoh dandan leh a maban dingte hong thusinsak ding Rev. Khoi Lam Thang, General Secretary, Bible Society of Myanmar dingto sak in, “Zolai leh Zolai tawh kisai hong van den, Zolai zuunna ah kidam hetlo in mapang leh Zolai leh Zokam a khanna dingin Seminar leh Laigelh tuamtuam a kin, a van a sem ZCLS Laiatpi lui Siapa tungah i lungdam hi,” ciin mipi lungdam in khut kibeng zaizai leuleu a, biakinn tung sikkang bang a lehlama gialkia tawh kibang liang hi.\nA thumna ah, “Tutung thusunna hong nei ding tuipi gal mah ahi Singapore pan hong pai Dr. Hau Za Cin pen Zomi sungah scientist a tam hetlo lak pan khat hong kihel thei ahih manin nakpi takin lungdam in i angtanga, ama hong thusun ding Tuhun Nate (science) pilna thu leh Khangnote cih pen khawmpi simte in a lawp leh ngaklah mahmah thulu khat ahi hi. Hih bang thulu tawh thusunna kinei ngei nailo ahih manin ngaklah takin a kimaingat ahi hi. A innkuanpih nu Siamah Cingpi in hong zui theilo ahih manin pawi i sa a, ahi zongin amah tukum ading a khuan (leave) nei nawnlo hi napi a siate in Pasian mina kalsuanna ding ahih leh ciin a tuam vilvel a phalna tawh hong paisak uh ahih manin lungdam diak hang; i Pasian in hihtheihloh neilo hi,” ciin mipi khutbeng zaizai in puak zaizai in kithalawp semsem hi.\nMakaite, siate leh upate a banban in maitang lahna hong nei toto a: tu nitak thuhilhna, thugenna hong nei ding Rev. D. Thuam Khan Thang, Principal, Bethel Bible College, Tedim zong a mun hong luah thei ahih manin nakpi in lungdam hang. India pan hong pai – Champhai pan Rev. Suan Khan Thang, Executive Secretary, Zomi Baptist Church, Mizogam leh a lawmte mi 7 i vaidawn a, amaute ciin a min uh leh a za uh hong pulak deudeu hi. Lamka pan hong pai Rev. Sut Khan Thang, Executive Secreatary, CBA, Manipur leh a lawmte ciin amau zong amin leh a za uh hong pulak deudeu hi. Khua pawlpi ciat pan delegates leh makai hong kisawl khempeuh dingsak in maitang lahna leh muakna kinei a puak zaizai in khut kibeng ziahziah hi.\nHong siim khempeuh cih khit ciang khuatual pawpi (Tahan BC pawlpi hauzacincihna) khempeuh hong dingto un a cih ciang biakinn pua lam vive pan hong dingto zaw uh ahih manin tua huna khut kibeng pen a ngaih penpen ahi hi. A kiniamkhiat dan uh leh a thukhual dan uh bel midang khempeuh mun awn masa den uh a, a pawlpi Siapa uh Senior Pastor Sia Job Thawngno bang mipi tamlua ding cih theikhol ahih manin ama tutna ding hong kitawi pah in mite lak ah zong tu lo in kongkhak gei mun awng khat ah tu hithiat hi! Hizah a thusiam leh mite khual pawlpite thusiamna hang tawh hih bang hun kizang thei ahih manin angtang mahmah hang.\nVaidawnna lapawl, vaidawnna thugen, vaidawnna tuamtuam khempeuh aki zawh ciangin tu nitaka thugen ding Sia Thuam Khan Thang samta ni ciin mipi in lawptak in khut betna tawh kimuak ziahziah hi. Amah in ciil hetlo in hong zang ziahziah a, a kiginkholhna lah nasia, a thugente lah thuk, a deihsakna lah lian, a muhkholhna lah sau, a gendan lah siam in kicing in telnop mahmah lai a, taang kam zang ziauziau lai ahih manin Zopau leh Zolai a siam mahmah na kidawk sinsen hi.\nTaang kam hoih nono hong zatte lak ah – lalthang, uai, zuun, khoi, cih khawngte in thu bun in lungsim vut deuh a, telnop in cik mahmah hi. A thugente a tamzaw ka ciamteh hi in a ban ah suaksak dingin ngaihsun ni in; kikhop tawp cianga a kimaingappihte tawh akiciamnuihna te uh zong thei khin lai hizen leng nak zaknop sem hi. Kawlgam zin cih buang Kawlpau ka theihloh citciat pawh ‘piah-ta-na’ tam mahmah thong ei 🙂 (zop lai ding) Hau Za Cin\nPrevious: UPSC te’ Nasep\nNext: Tulaai Leitung Thuthang Tuamtuam Updates Jan 10,2015\nUS Tulsa pan Lia Cing Khan En (Tonzang, Buansing) in hongnusia\nLeitung thu thang…. (04 Nov 2016) ~ Zomi Quavadis\nMizogam Zomite ~ Rev. Gin Khan Nang